text:
Usa ka Gatos ka Tuig nga Pagmando han Ginhadian!
“Hinaot an Dios han kamurayawan . . . maghatag ha iyo han tagsa nga maopay nga butang ha pagbuhat han iya kaburut-on.”—HEB. 13:20, 21.
1. Mationan-o kaimportante kan Jesus an pagsangyaw nga buruhaton? Isaysay.
NALIPAY gud hi Jesus ha pag-istorya mahitungod ha Ginhadian han Dios. Sumala ha Biblia, mas agsob niya ito ig-istorya kay han iba nga topiko—gin-unabi niya ito hin sobra 100 ka beses ha iya ministeryo. Importante gud kan Jesus an Ginhadian.—Basaha an Mateo 12:34.
2. Pira an posible nga nakabati han iginhatag an sugo ha Mateo 28:19, 20, ngan kay ano nga makakasiring kita hito?
2 Waray pag-iha katapos banhawon hi Jesus, nakigkita hiya ha sobra 500 nga potensyal nga magwarali han Ginhadian. (1 Cor. 15:6) Posible nga hito nga higayon iginhatag niya an sugo nga isangyaw an mensahe han Ginhadian ha “mga tawo han ngatanan nga nasud”—usa nga daku gud nga buruhaton! * Igintagna ni Jesus nga ini nga buruhaton magpapadayon tubtob ha “ikatarapos hini nga sistema.” Kon iginsasangyaw mo an maopay nga sumat yana, nakikigbahin ka ha pagtuman hito nga sugo ngan tagna.—Mat. 28:19, 20.
3. Ano an tulo nga butang nga nakakabulig ha aton ha pagtuman han sugo nga magsangyaw?
3 Katapos ihatag an sugo nga magsangyaw, hi Jesus nagsaad ha iya mga sumurunod: “Kaupod niyo ako.” (Mat. 28:20) Salit inin daku nga buruhaton nga pagsangyaw tutumanon han iya mga sumurunod ilarom han iya paggiya. Ngan igintatagana ha aton han Dios an “tagsa nga maopay nga butang” basi matuman naton ito nga sugo. (Heb. 13:20, 21) Hini nga artikulo, hihisgotan naton an tulo hiton maopay nga mga butang: (1) an mga garamiton nga igintatagana ha aton, (2) an pamaagi nga aton ginagamit, ngan (3) an pagbansay nga aton nakakarawat. Siyahan, hisgotan naton an pipira han garamiton nga gin-gamit naton han naglabay nga 100 ka tuig.
MGA GARAMITON NGA NABULIG HA MGA SURUGOON HAN DIOS HA PAGSANGYAW
4. Kay ano nga nagamit kita hin iba-iba nga garamiton ha pagsangyaw nga buruhaton?
4 Iginpariho ni Jesus an “pulong mahitungod han Ginhadian” ha liso nga iginsabwag ha iba-iba nga klase han tuna. (Mat. 13:18, 19) An usa nga hardinero bangin gumamit hin iba-iba nga garamiton basi iandam an tuna nga iya tatamnan. Ha pariho nga paagi, an aton Hadi nagtatagana hin mga garamiton nga nabulig ha aton ha pag-andam han kasingkasing han minilyon nga tawo ha pagkarawat han mensahe han Ginhadian. An iba hito nagin mapulsanon ha pipira la ka panahon, samtang an iba mapulsanon pa gihapon yana. Pero ito ngatanan nakabulig nga mag-uswag an aton abilidad ha pagsangyaw.
5. Ano an testimony card, ngan paonan-o ito gin-gamit?
5 Usa nga garamiton nga nakabulig ha damu nga kabugtoan ha pagtikang ha pagsangyaw amo an testimony card, nga gin-gamit han mga magwarali han Ginhadian tikang han 1933. Ito nga card mga tulo ka pulgada an kahilapad ngan lima ka pulgada an kahilaba, ngan may-ada ito halipot nga mensahe tikang ha Biblia. Ha panapanahon, nagpupublikar hin bag-o nga mga card nga may bag-o nga mensahe. Simple la an presentasyon! Hi C. W. Erlenmeyer mga dyes anyos han siyahan nga nakigbahin hiya hini nga klase han pagsangyaw. Hiya nagsiring: “An kasagaran nga introduksyon amo an, ‘Puydi makialayon pagbasa hini nga card?’ Katapos basahon han tagbalay an card, tatanyagan namon hiya hin literatura ngan kahuman nabaya na kami.”
6. Paonan-o nagin mapulsanon an testimony card?
6 An testimony card nagin mapulsanon ha damu nga paagi. Pananglitan, bisan kon hingyap gud han pipira nga magwarali nga makigbahin ha pagsangyaw, naawod hira ngan diri maaram han ira iyayakan. An iba naman damu an iginyayakan. Iginsusumat nira ha tagbalay an ngatanan nira nga hinbabaroan ha sulod hin pipira la ka minuto, pero an ira presentasyon usahay diri mataktika. An testimony card nakabulig ha ngatanan nga magwarali nga makagsangyaw hin matin-aw ngan simple nga mensahe.
7. Ano nga mga problema an naeksperyensyahan han pipira ha paggamit han card?
7 Syempre, may mga binangon liwat nga problema. Hi Grace A. Estep nga maiha na nga Saksi, nagsiring: “Usahay, ginpapakianhan kami, ‘Ano an nakasurat dida? Diri ba puydi nga isumat mo na la ito ha akon?’” Dugang pa, may mga tagbalay nga diri nakakabasa han nakasurat ha card. An iba liwat naghuhunahuna nga ira na an card, salit ginkukuha ito ngan ginsasadhan na an purtahan. May mga tagbalay nga nadiri gud ha aton mensahe ngan gin-gigisi nira an card. Bisan pa hini nga mga problema, nahibaro an aton kabugtoan nga makasangyaw ha mga tawo ngan maipakilala an ira kalugaringon sugad nga magwarali han Ginhadian.
8. Isaysay kon paonan-o gin-gamit an portabol nga ponograpo. (Kitaa an retrato ha tinikangan hini nga artikulo.)
8 Usa pa nga garamiton nga nagin mapulsanon ha pagsangyaw an portabol nga ponograpo. Gin-gamit ito ha dekada han 1930 ngan temprano ha dekada han 1940. Ginngaranan ito han iba nga kabugtoan nga Aaron tungod kay ito an nagyayakan para ha ira. (Basaha an Eksodo 4:14-16.) Kon tumugot an tagbalay, patutokaron han magwarali an upat ngan tunga ka minuto nga basado-ha-Biblia nga pahayag, ngan katapos magtatanyag hiya hin mga literatura. Usahay, bug-os nga pamilya an nagtitirirok basi mamati ha nakarekord nga pahayag! Han 1934, an Watch Tower Society nagtikang paghimo hin portabol nga mga ponograpo nga gindisenyo para ha ministeryo. Ha urhi, nagkaada rekording hin mga pahayag ha 92 nga topiko.
9. Mationan-o kaepektibo an paggamit han ponograpo?
9 Han nabatian ni Hillary Goslin an usa han mga nakarekord nga basado-ha-Biblia nga pahayag, ginhuram niya ha magwarali an ponograpo ha sulod hin usa ka semana basi ipabati an mensahe han Ginhadian ha iya mga amyaw. Han binalik an magwarali, may bag-o nga mga interesado nga naghuhulat ha iya. Ha urhi, nabawtismohan an damu ha ira, ngan an duha nga anak nga babaye ni Hillary nag-eskwela ha Gilead ngan nagin misyonera. Pariho ha testimony card, an ponograpo nakabulig ha damu nga magwarali ha pagtikang ha pagsangyaw. Ha urhi, pinaagi han Teokratiko nga Eskwelahan ha Ministeryo, babansayon ni Jehova an iya katawohan nga magsangyaw nga hira mismo an nagyayakan.
PAGGAMIT HIN IBA-IBA NGA PAMAAGI BASI MASANGYAWAN AN MGA TAWO
10, 11. Paonan-o gin-gamit an peryodiko ngan an radyo ha pagpasarang han kamatuoran ha Biblia, ngan kay ano nga epektibo ito nga pamaagi?
10 Ha paggiya han Hadi, nagamit an katawohan han Dios hin iba-iba nga pamaagi basi masangyawan an mas damu nga tawo han maopay nga sumat. Importante gud ito labi na han gutiay pa la an mag-arani. (Basaha an Mateo 9:37.) Temprano han ika-20 ka siglo, gin-gamit an peryodiko basi masangyawan an damu nga tawo ha mga lugar diin gutiay la an magwarali. Kada semana, nagpapadara hi Charles Taze Russell hin pahayag nga basado ha Biblia ha usa nga ahensya han balita. Katapos, iginpapadara hito nga ahensya an pahayag ha mga peryodiko ha Estados Unidos, Canada, ngan Europa. Han 1913, an mga pahayag ni Bugto Russell iginpublikar ha 2,000 nga peryodiko ngan nabasa han mga 15,000,000 nga tawo!
11 Han namatay hi Bugto Russell, usa pa nga epektibo nga pamaagi an gin-gamit ha pagpasamwak han maopay nga sumat. Han Abril 16, 1922, iginpresenta ni Joseph F. Rutherford an iya siyahan nga pahayag nga iginbrodkast ha radyo, ngan mga 50,000 an nakabati hito. Ngan han Pebrero 24, 1924, nagtikang pagbrodkast an siyahan nga estasyon han radyo han organisasyon, an WBBR. May kalabotan hinin bag-o nga pamaagi ha pagsangyaw, an Disyembre 1, 1924 nga The Watch Tower nagsiring: “Natoo kami nga an radyo amo an pinakadiri-magasto ngan epektibo nga paagi ha pagpasarang han mensahe han kamatuoran.” Pariho han peryodiko, nakabulig an radyo nga masangyawan an damu nga tawo ha mga lugar diin gutiay la an magwarali han Ginhadian.
12. (a) Ano nga klase han pagsangyaw ha publiko an imo gud naruruyagan? (b) Ano an makakabulig ha aton nga malamposan an kahadlok ha pagsangyaw ha publiko?
12 Yana, gintatagan hin dugang nga importansya an pagsangyaw ha publiko: ha mga hurulatan hin bus, estasyon han tren, paradahan, plasa, ngan merkado. Nahahadlok ka ba pakigbahin hiton pipira nga klase han pagsangyaw ha publiko? Kon oo, pag-ampo para hin bulig ngan hunahunaa an ginsiring han maiha na nga nagbibiyahe nga paramangno nga hi Angelo Manera, Jr.: “Ginhuhunahuna namon an tagsa nga bag-o nga klase han pagsangyaw ha publiko sugad nga usa pa nga paagi ha pag-alagad kan Jehova, usa pa nga paagi ha pagpakita han amon pagkamaunungon ha iya, usa pa nga pagsari ha amon integridad, ngan karuyag gud namon pamatud-an nga andam kami ha pag-alagad ha iya ha bisan ano nga paagi nga iya karuyag.” An pakigbahin ha bag-o nga pamaagi han pagsangyaw—ha usa nga diri kita komportable—nabulig ha aton nga maparig-on an aton pagsarig ngan pagtoo kan Jehova ngan magin epektibo nga mga magwarali.—Basaha an 2 Corinto 12:9, 10.
13. Kay ano nga epektibo an paggamit han aton website nga jw.org ha ministeryo, ngan ano an imo eksperyensya ha pag-aghat ha mga tawo nga gamiton ito?
13 Damu nga magwarali an nalilipay ha pag-aghat ha mga tawo nga gamiton an aton website nga jw.org, diin puydi hira magbasa ngan mag-download hin basado-ha-Biblia nga mga literatura ha sobra 700 nga yinaknan. Kada adlaw, sobra 1.6 ka milyon nga tawo an nabisita ha aton website. Pariho han radyo hadto, naipapasamwak han aton website an maopay nga sumat ha damu nga tawo, bisan ha mga lugar nga makuri kadtoan.
PAGBANSAY HA MGA MINISTRO HAN MAOPAY NGA SUMAT
14. Ano nga pagbansay an ginkinahanglan han mga magwarali han Ginhadian, ngan ano nga eskwelahan an nakabulig ha ira nga magin epektibo nga magturutdo?
14 An mga garamiton ngan pamaagi han pagsangyaw nga aton ginhisgotan nagin epektibo gud. Pero kinahanglan bansayon an kabugtoan nga magin epektibo nga magwarali. Pananglitan, usahay an tagbalay diri nauyon han iya nabatian ha ponograpo. An iba liwat interesado ngan karuyag mahibaro hin dugang pa. Kinahanglan mahibaro an mga magwarali kon paonan-o mataktika nga aatubangon an pagriwa ngan kon paonan-o epektibo nga tututdoan an sinsero nga mga tawo. Waray ruhaduha nga tungod han bulig han espiritu han Dios, nakita ni Nathan H. Knorr nga kinahanglan bansayon an mga magwarali nga gamiton ha ministeryo an ira abilidad ha pagyakan. Salit tikang han 1943, gin-organisar an Teokratiko nga Eskwelahan ha Ministeryo ha mga kongregasyon. Ito nga eskwelahan nabulig ha aton nga magin epektibo nga magturutdo.
15. (a) Ano an naeksperyensyahan han pipira han iginpresenta nira an ira bahin ha Teokratiko nga Eskwelahan ha Ministeryo? (b) Paonan-o mo napamatud-an nga tinuod an saad ni Jehova ha Salmo 32:8?
15 Damu nga kabugtoan an diri hiara ha pagyakan ha atubangan hin damu nga mamarati. Nahinunumdoman pa ni Julio S. Ramu an iya siyahan nga bahin ha eskwelahan han 1944. An iya bahin mahitungod ha tawohan han Biblia nga hi Doeg, nga gin-unabi ha lima la nga bersikulo han Biblia. Hi Julio nagsiring nga nangungurog an iya tuhod, kamot, ngan baba tungod han duro nga kulba. Hiya nagdugang: “Iginpresenta ko an akon bahin ha sulod hin tulo ka minuto. Ito an akon siyahan nga eksperyensya ha pagyakan ha plataporma, pero waray ako umundang.” Nagpaenrol liwat ha eskwelahan an kabataan bisan kon diri masayon para ha pipira an pagpresenta hin bahin ha kongregasyon. Nahinumdoman ni Angelo Manera, nga gin-unabi kanina, an siyahan nga bahin han usa nga batan-on nga lalaki: “Ginkukulba gud hiya nga han nagtikang hiya han iya bahin, nagtangis hiya. Kondi determinado gud hiya nga tapuson ito, bisan kon nagtatangis hiya ha iya bug-os nga bahin.” Nag-aalang ka ba ha pagkomento o pakigbahin ha mga katirok tungod kay naaawod ka o naabat nga diri mo ito mahihimo? Pangaro hin bulig kan Jehova nga maatohan mo an imo kahadlok. Bubuligan ka niya sugad la nga ginbuligan niya an mga estudyante hadto ha Teokratiko nga Eskwelahan ha Ministeryo.—Basaha an Salmo 32:8.
16. Ano an katuyoan han Gilead School (a) han naglabay? ngan (b) tikang han 2011?
16 Diri la an Teokratiko nga Eskwelahan ha Ministeryo an ginagamit ni Jehova ha pagbansay ha iya katawohan. Nagpahimulos gud an mga misyonero ngan an iba pa nga naggradwar ha Gilead School. Sumala ha usa nga instruktor, an usa nga katuyoan han eskwelahan amo an “pagpasilsil ha mga estudyante hin mas hilarom nga hingyap ha pakigbahin ha pag-ebanghelyo.” Nagtikang an Gilead han 1943, ngan tikang hito nga panahon, sobra 8,500 na an nabansay. An mga misyonero nga nabansay ha Gilead igintoka ha mga 170 nga nasud. Tikang han 2011, an gin-iimbitar na la nga umiskwela hito amo adton aada na ha espesyal nga bug-os-panahon nga pag-alagad—mga espesyal payunir, nagbibiyahe nga paramangno, Bethelite, o misyonero nga waray pa makaeskwela hito.
17. Mationan-o kaepektibo an pagbansay ha Gilead School?
17 Mationan-o kaepektibo an pagbansay ha Gilead School? Tagda ini. Han Agosto 1949, waray magnapulo an magwarali ha bug-os nga Japan. Ha ikatarapos hito nga tuig, 13 nga misyonero nga nabansay ha Gilead an maduruto nga nagsangyaw kaupod han mga magwarali didto. Yana, mga 216,000 na an magwarali ha Japan, ngan haros 42 porsyento hito an payunir!
18. Ano an iba pa nga eskwelahan nga nakakabulig ha kwalipikado nga mga Saksi nga mag-uswag ha espirituwal?
18 An iba nga eskwelahan, sugad han Kingdom Ministry School, Pioneer Service School, School for Kingdom Evangelizers, School for Circuit Overseers and Their Wives, ngan an School for Branch Committee Members and Their Wives, nakakabulig gud ha pag-uswag han espirituwalidad ngan ha pagin epektibo han katawohan han Dios. Matin-aw nga padayon nga ginbabansay han Hadi an iya katawohan!
19. Ano an ginsiring ni Charles Taze Russell may kalabotan ha pagsangyaw nga buruhaton, ngan paonan-o ito natutuman?
19 Sobra 100 ka tuig na nga nagmamando an Ginhadian han Dios. An aton Hadi, hi Jesu-Kristo, padayon nga nagbabansay ha aton. Antes mamatay hi Charles Taze Russell han 1916, natoo gud hiya nga an pagsangyaw han maopay nga sumat paghihimoon ha bug-os nga kalibotan. Hiya nagsiring: “Madagmit nga nag-uuswag an buruhaton, ngan padayon ito nga mag-uuswag tungod kay isasangyaw an ‘ebanghelyo han Ginhadian’ ha bug-os nga kalibotan.” (Faith on the March, ni A. H. Macmillan, p. 69) Husto gud hiya! Ngan mapasalamaton kita nga padayon nga igintatagana han Dios han kamurayawan an aton kinahanglan para hinin makalilipay nga buruhaton! Oo, igintatagana niya an “tagsa nga maopay nga butang” basi mabuhat naton an iya kaburut-on!
^ par. 2 Posible gud nga kadam-an han presente hito nga okasyon nagin Kristiano. Kay ano nga makakasiring kita hito? Tungod kay ha surat ni Pablo ha mga taga-Corinto, gin-unabi niya hira sugad nga “500 nga kabugtoan.” Nagsiring liwat hiya: “An kadam-an ha ira kaupod pa gihapon naton, pero an iba nangaturog na ha kamatayon.” Salit posible gud nga kilala ni Pablo ngan han iba pa nga Kristiano ha siyahan nga siglo adton nakabati mismo han iginhatag ni Jesus an sugo nga magsangyaw.


c: text/html

text:
NANGUNGUNA NGA ARTIKULO | UPAT NGA MANGANGABAYO—AN EPEKTO HA IMO HAN IRA PAGHAGUROS
An Upat nga Mangangabayo—Hin-o Hira?
An upat nga mangangabayo baga hin misteryoso ngan makaharadlok, kondi diri naton hira sadang kahadlokan. Kay ano? Tungod kay an Biblia ngan an mga panhitabo yana nabulig ha aton nga mahibaroan hin maopay kon ano an ginrirepresentaran han tagsa nga mangangabayo. Ngan bisan kon an ira paghaguros nagpapasabot hin kasakitan ha tuna, mahimo liwat ito magin maopay nga sumat para ha imo ngan ha imo pamilya. Ha ano nga paagi? Basi mabaton ini, aton anay kilalahon an tagsa nga mangangabayo.
AN SAKAY HAN BUSAG NGA KABAYO
An bisyon nasiring: “Nakita ko an usa nga busag nga kabayo, ngan an nasakay hito may pana; ngan gintagan hiya hin korona, ngan sinulong hiya basi pirdihon an mga kaaway ngan tapuson an iya pakig-away.”—Pahayag 6:2.
Hin-o an sakay han busag nga kabayo? Makikilala hiya pinaagi gihap hito nga libro han Biblia, an Pahayag, nga ha urhi nagpakilala hinin langitnon nga mangangabayo sugad nga “An Pulong han Dios.” (Pahayag 19:11-13) Ito nga titulo gintatag-iya ni Jesu-Kristo tungod kay hiya an tagapagyakan han Dios. (Juan 1:1, 14) Dugang pa, gintatawag hiya nga “Hadi han mga hadi ngan Ginoo han mga ginoo” ngan ginhuhulagway nga “Matinumanon ngan Totoo.” (Pahayag 19:16) Matin-aw, may awtoridad hiya nga gumios sugad nga girriro ngan hadi, ngan diri niya gin-aabuso an iya gahum o gin-gagamit ito ha maraot nga paagi. Kondi may mga pakiana nga nabangon.
Hin-o an naghatag kan Jesus hin awtoridad nga manakop? (Pahayag 6:2) Hi propeta Daniel nakakita hin bisyon diin an Mesias, nga pariho ha “anak han tawo,” gintagan hin ‘kagamhanan, himaya, ngan hin usa nga ginhadian’ han “tigurang ha mga adlaw” nga hi Jehova nga Dios mismo. * (Daniel 7:13, 14) Salit an Dios nga Makagarahum-ha-ngatanan an naghatag kan Jesus han gahum ngan katungod ha pagmando ngan ha pagpadapat hin paghukom. An busag nga kabayo angayan nga simbolo han may hustisya nga girra nga paghihimoon han Anak han Dios tungod kay an kolor nga busag agsob gamiton ha Biblia sugad nga simbolo han pagkamatadong.—Pahayag 3:4; 7:9, 13, 14.
Kakan-o nagtikang humaguros an mga mangangabayo? Tigamni nga an siyahan nga mangangabayo, hi Jesus, nagtikang humaguros han nakarawat niya an korona. (Pahayag 6:2) Kakan-o ginkoronahan hi Jesus sugad nga Hadi ha langit? Diri ito han binalik hiya ha langit katapos han iya kamatayon. Iginpapakita han Biblia nga hito nga takna nagtikang an peryodo ha paghulat. (Hebreo 10:12, 13) Gintagan ni Jesus an iya mga sumurunod hin tigaman kon san-o matatapos ito nga paghulat ngan an tinikangan han iya pagmando ha langit. Nagsiring hiya nga ha tinikangan han iya paghadi, tigda nga magigin mas maraot an kahimtang ha kalibotan. Magkakaada girra, gutom, ngan sakit. (Mateo 24:3, 7; Lucas 21:10, 11) Waray pag-iha han magtikang an Girra ha Kalibotan I han 1914, nagin matin-aw nga inabot na ito nga panahon, an peligroso nga panahon ha tuna nga gintatawag han Biblia nga “kataposan nga mga adlaw.”—2 Timoteo 3:1-5.
Pero imbes nga magin maopay, kay ano nga mas nagtikaraot an kahimtang ha tuna tikang han maghadi hi Jesus han 1914? Kay hito nga takna nagtikang magmando hi Jesus ha langit, diri ha tuna. Tungod hito nagkaada girra ha langit, ngan iginlabog ha tuna han bag-o nga Hadi, hi Jesus nga kilala nga Miguel, hi Satanas ngan an iya mga demonyo. (Pahayag 12:7-9, 12) Daku gud an kasina ni Satanas tikang hito nga takna kay maaram hiya nga halipot na la an iya panahon. Oo, diri na maiha nga tutumanon han Dios an iya kaburut-on kontra kan Satanas dinhi ha tuna. (Mateo 6:10) Yana, aton kitaon kon paonan-o an tulo nga iba pa nga mangangabayo nagpapamatuod nga nagkikinabuhi na gud kita ha masamok nga “kataposan nga mga adlaw.” Diri pariho ha siyahan nga mangangabayo nga klaro nga nagrirepresentar hin espisipiko nga indibiduwal, inin tulo nga mangangabayo nagrirepresentar hin mga kahimtang ha bug-os nga kalibotan nga nagpapakuri ha mga tawo.
AN SAKAY HAN PULA NGA KABAYO
“Ginawas an usa nga kabayo nga pula an kolor; ngan an nasakay hito gintagan hin awtoridad ha pagkuha han kamurayawan ha tuna basi hira magparaptayay; ngan gintagan hiya hin daku nga espada.”—Pahayag 6:4.
Ini nga mangangabayo nagrirepresentar han girra. Tigamni nga iya ginkukuha an kamurayawan diri la han pipira nga nasud kondi han bug-os nga kalibotan. Han 1914, nagkaada girra ha bug-os nga kalibotan ha siyahan nga higayon. Ginsundan ito han ikaduha nga girra ha kalibotan diin mas damu an nadaot ngan namatay. May mga pagbanabana nga sobra 100 ka milyon an namatay ha girra ngan araway tikang han 1914! Ngan damu nga iba pa an nag-antos ha pisikal.
Mationan-o kakalyap an girra hinin presente nga panahon? Ha siyahan nga higayon ha kasaysayan, an katawohan baga hin nagkaada kapas ha pagpatay ha tanan nga tawo. Bisan an mga organisasyon nga ginsisiring nga nagtitipig hin kamurayawan, sugad han Nagkakaurosa nga mga Nasud, diri nakakapugong han sakay han pula nga kabayo.
AN SAKAY HAN ITOM NGA KABAYO
“Nakita ko an usa nga itom nga kabayo, ngan an nasakay hito may ginkakaptan nga timbangan. Ngan nabatian ko nga may tingog tikang ha butnga han upat nga kerubin nga nasiring: ‘Mga usa ka kilo nga trigo para ha usa ka denaryo, ngan tulo ka kilo nga sebada para ha usa ka denaryo; ngan ayaw pabay-i nga maubos an lana han olibo ngan an bino.’”—Pahayag 6:5, 6.
Ini nga mangangabayo nagrirepresentar han gutom. Makikita naton dinhi an hulagway han duro nga gutom diin an mga usa ka kilo nga trigo nagkakantidad hin usa ka denaryo, an usa ka adlaw nga sweldo ha siyahan nga siglo! (Mateo 20:2) An usa gihap ka denaryo makakapalit hin tulo ka kilo hin lugas nga sebada nga gintatagad nga minos nga klase kay ha trigo. Mationan-o kaiha ito makakasustiner ha usa nga daku nga pamilya? Ginpapahamangnoan an mga tawo nga diri magkinarag bisan ha pan-adlaw-adlaw nga pagkaon, nga angayan nga iginhuhulagway han komon nga mga pagkaon hito nga panahon sugad han lana han olibo ngan bino.
Tikang han 1914, may nakita na ba kita nga ebidensya han paghaguros han sakay han itom nga kabayo? Oo! Mga 70 ka milyon an namatay ha gutom durante han ika-20 ka siglo. Usa nga organisasyon an nagbanabana nga “805 ka milyon—mga usa ha kada siyam ha populasyon han kalibotan—an maiha na nga nag-aantos hin malnutrisyon han 2012-14.” Usa pa nga report an nagsiring: “Mas damu an namamatay ha gutom kada tuig kay han gintarampo nga namamatay ha AIDS, malarya, ngan TB.” Bisan pa han damu nga sinsero nga pangalimbasog nga mapakaon an nagugutom, padayon nga nahaguros an sakay han itom nga kabayo.
AN SAKAY HAN DUASON NGA KABAYO
“Nakita ko an usa nga kabayo nga duason, ngan an nasakay hito may ngaran nga Kamatayon. Nagsisinunod hirani ha iya an Hades. Ngan gintagan hira hin awtoridad ha ikaupat nga bahin han tuna, ha pagpatay pinaagi hin hilaba nga espada, gutom, makamaratay nga sakit ngan mapintas nga mga hayop ha tuna.”—Pahayag 6:8.
An ikaupat nga mangangabayo nagrirepresentar han kamatayon tungod han sakit ngan iba pa nga hinungdan. Waray pag-iha katapos han 1914, mga 500 ka milyon an nagkaada trangkaso Espanyola, mga 1 ha kada 3 ka tawo! Ngan minilyon an namatay tungod hito.
Kondi tinikangan pa la an trangkaso Espanyola. Ginbabanabana han mga eksperto nga ginatos ka milyon an namatay tungod han hangga durante han ika-20 ka siglo. Tubtob yana, damu an bata pa nga namamatay tungod han AIDS, TB, ngan malarya, bisan pa han duro nga pagsaliksik han medisina.
Girra man, gutom, o sakit an hinungdan, usa la an resulta—kamatayon. Waray undang nga nagtitirok an Lubnganan hin mga biktima ngan diri ito naghahatag hin paglaom.
HIRANI NA AN MAKALILIPAY NGA PANAHON!
Inin makuri nga panahon hirani na gud matapos. Tigamni ini: “Sinulong” hi Jesus han 1914 ‘basi pirdihon an kaaway.’ Iya iginlabog hi Satanas dinhi ha tuna, pero waray niya taposa an iya pakig-away. (Pahayag 6:2; 12:9, 12) Diri na maiha, durante han Armagedon, wawad-on ni Jesus an impluwensya ni Satanas ngan bubungkagon an mga tawo nga nasuporta ha Yawa. (Pahayag 20:1-3) Diri la papaundangon ni Jesus an paghaguros han tulo nga mangangabayo kondi iya liwat babaliktaron an epekto han ira nakakadaot nga paghaguros. Ha ano nga paagi? Tagda an mga saad han Biblia.
Imbes nga girra, kamurayawan. ‘Pauukyon [ni Jehova] an mga araway tubtub ha katapusan han tuna; iya babarion an pana, ngan uutdon an bankaw.’ (Salmos 46:9) Ngan para ha mamurayawon nga mga tawo, “maglilipay hira tungud han kahuraan han kamurayaw.”—Salmos 37:11.
Imbes nga gutom, hura nga pagkaon. “Magkakaada kahura-an hin lugas ha tuna ha bawbaw han mga bukid.”—Salmos 72:16.
Imbes nga sakit ngan kamatayon, perpekto nga kahimsog ngan kinabuhi nga dayon para ha tanan. “Papahiron [han Dios] an mga luha ha ira mga mata, ngan mawawara na an kamatayon, pati an kabido, pagtangis, ngan kasakit.”—Pahayag 21:4.
Han nakanhi hi Jesus ha tuna, iginpakita niya kon ano an magigin kahimtang ilarom han iya pagmando. Iya igin-aghat an kamurayawan, milagroso nga nagpakaon hin yinukot, nagtambal hin may sakit, ngan nagbanhaw pa ngani hin mga patay.—Mateo 12:15; 14:19-21; 26:52; Juan 11:43, 44.
Malilipay an mga Saksi ni Jehova nga ipakita ha imo gamit an imo Biblia kon paonan-o ka mahimo magin andam kon matapos na an paghaguros hito nga mga mangangabayo. Karuyag mo ba mahibaro hin dugang?
^ par. 7 Ha Biblia, Jehova an ngaran han Dios.
Mahibaro hin Dugang
MAOPAY NGA SUMAT TIKANG HA DIOS!
Ano an Maopay nga Sumat?
Usisaha kon ano an sumat tikang ha Dios, kon kay ano nga importante gud ito, ngan kon ano an kinahanglan naton buhaton?

robotstxt: allowed

filter: keep


text:
Napapagios Ka ba han “Maopay Gud nga Regalo” han Dios?
“Pasalamatan naton an Dios tungod han iya maopay gud nga regalo nga waray bayad.”
1, 2. (a) Ano an nahiuupod han kanan Dios “maopay gud nga regalo nga waray bayad”? (b) Ano nga mga pakiana an aton hihisgotan hini nga artikulo?
HAN ginsugo ni Jehova an iya bugtong nga Anak nganhi ha tuna, Iya iginhatag an pinakadaku nga regalo nga nagpapakita han gugma! (Juan 3:16; 1 Juan 4:9, 10) Gintawag ito ni apostol Pablo nga an kanan Dios “maopay gud nga regalo nga waray bayad.” (2 Cor. 9:15) Kay ano nga gin-gamit niya ito nga mga pulong?
2 Maaram hi Pablo nga an halad han Kristo garantiya nga matutuman an ngatanan nga makalilipay hinduro nga mga saad han Dios. (Basaha an 2 Corinto 1:20.) Salit, inin “maopay gud nga regalo nga waray bayad” nag-uupod han ngatanan nga pagkamaopay ngan maunungon nga gugma nga ipapakita ni Jehova ha aton pinaagi kan Jesus. Oo, makatirigamnan gud ito nga regalo nga tungod hini waray pulong nga bug-os nga makakaghulagway hito. Paonan-o sadang makaapekto ha aton an pakakarawat hinin espesyal gud nga regalo? Ngan paonan-o sadang magpagios ha aton ini nga regalo ha pagpangandam ha pagsaurog han Memoryal han kamatayon han Kristo ha Mierkoles, Marso 23, 2016?
ESPESYAL NGA REGALO HAN DIOS
3, 4. (a) Ano an imo inaabat kon may naghahatag ha imo hin regalo? (b) Paonan-o an usa nga espesyal nga regalo mahimo makagbag-o han imo kinabuhi?
3 Kon gintagan ka hin regalo, sigurado nga malilipay ka gud. Pero may mga regalo nga espesyal o mapulsanon gud nga mahimo pa ngani makagbag-o han kinabuhi. Pananglitan, handurawa nga ginsentensyahan ka hin kamatayon tungod han imo nahimo nga krimen. Pero tigda nga may nagboluntaryo pagkarawat han sentensya nga para ha imo. Andam gud hiya mamatay para ha imo! Ano an imo aabaton ha sugad nga espesyal nga regalo?
4 Ito nga nagsasakripisyo nga gugma sigurado nga magpapagios ha imo nga hunahunaon an imo mga ginbubuhat ngan bag-uhon pa ngani an imo pagkinabuhi. Posible nga magpagios ito ha imo nga mas magin mahinatagon, mahigugmaon, ngan magin mapinasayloon pa ngani ha mga nakasala ha imo. Ha bug-os mo nga kinabuhi, magigin mapasalamaton ka gud hito nga tawo nga nagsakripisyo para ha imo.
5. Kay ano nga an regalo han Dios nga lukat mas labaw gud ha bisan ano nga regalo?
5 Pero an regalo nga iginhatag ni Jehova pinaagi han Kristo mas labaw gud ha regalo nga iginsaysay ha ilustrasyon. (1 Ped. 3:18) Kay ano? Kay kita ngatanan naatubang ha sentensya nga kamatayon tungod han aton napanunod nga sala. (Roma 5:12) Pero tungod han gugma, ginsugo ni Jehova hi Jesus nganhi ha tuna basi ‘maeksperyensyahan niya an kamatayon para ha ngatanan.’ (Heb. 2:9) Diri la kay naghatag hi Jehova ha aton hin katalwasan yana, kondi naghatag liwat hiya han basihan nga wad-on ha kadayonan an kamatayon. (Isa. 25:7, 8; 1 Cor. 15:22, 26) An ngatanan nga natoo kan Jesus magkakaada mamurayawon ngan malipayon nga kinabuhi ha waray kataposan, sugad nga mga hadi kaupod han Kristo ha langit o sugad nga mga sakop han Ginhadian han Dios ha tuna. (Roma 6:23; Pah. 5:9, 10) Ano an iba pa nga nahiuupod hini nga regalo ni Jehova?
6. (a) Ano nga mga bendisyon han regalo ni Jehova an imo ginpapamulat? (b) Pag-unabi hin tulo nga butang nga mapapagios kita nga buhaton tungod han regalo han Dios.
6 An regalo ni Jehova nag-uupod han pagtambal han ngatanan naton nga sakit, paghimo han tuna nga paraiso, ngan pagbanhaw ha mga patay. (Isa. 33:24; 35:5, 6; Juan 5:28, 29) Sigurado nga hinigugma naton hi Jehova ngan an iya pinaura nga Anak tungod ha paghatag ha aton hinin “maopay gud nga regalo nga waray bayad.” Pero an pakiana, An gugma han Dios magpapagios ha aton nga buhaton an ano? Aton hisgotan kon paonan-o an gugma han Dios nagpapagios ha aton nga (1) sundon hin maopay an mga pitad ni Kristo Jesus, (2) ipakita an aton gugma ha kabugtoan, ngan (3) kinasingkasing nga magpasaylo.
“AN GUGMA HAN KRISTO NAG-AAGHAT HA AMON”
7, 8. Ano an sadang magin epekto ha aton han gugma han Kristo, ngan mapapagios kita hito nga buhaton an ano?
7 Siyahan, sadang kita mapagios nga gamiton an aton kinabuhi para kan Kristo Jesus. Hi apostol Pablo nagsiring: “An gugma han Kristo nag-aaghat ha amon.” (Basaha an 2 Corinto 5:14, 15.) Nasantop ni Pablo nga diri naton makakarawat an daku nga gugma han Kristo kon diri kita maaaghat, o mapapagios nga magkinabuhi para ha Iya. Kon bug-os nga nasasabtan naton an ginbubuhat ni Jehova para ha aton ngan kon napapagios kita tungod han iya gugma, maruruyag gud kita nga gamiton an aton bug-os nga kinabuhi para kan Kristo Jesus. Paonan-o naton ito maipapakita?
8 Adton nahigugma kan Jehova napapagios nga subaron an Kristo pinaagi ha pagsunod hin maopay han iya mga pitad. (1 Ped. 2:21; 1 Juan 2:6) Pinaagi han aton pagkamasinugtanon, iginpapakita naton nga hinigugma naton an Dios ngan an Kristo. Hi Jesus nagsiring: “An nakarawat han akon mga sugo ngan nagtutuman hito, nahigugma ha akon. An nahigugma ha akon hihigugmaon liwat han akon Amay, ngan akon hiya hihigugmaon ngan ipapakilala ko ha iya an akon kalugaringon.”—Juan 14:21; 1 Juan 5:3.
9. Ano nga mga impluwensya an kinahanglan naton atohan?
9 Ha panahon han Memoryal, maopay nga pamalandungon naton kon paonan-o naton ginagamit an aton kinabuhi. Pakianhi an imo kalugaringon: ‘Ano nga mga bahin ha akon pagkinabuhi an nagpapakita nga ginsusubad ko gud hi Kristo Jesus? Ano pa nga mga bahin an mahimo ko pauswagon?’ Importante gud ini nga pag-usisa ha kalugaringon kay padayon kita nga gin-iimpluwensyahan nga sundon an mga paagi hini nga kalibotan. (Roma 12:2) Kon diri kita magbabantay, mahimo kita magin disipulo han mga pilosopo o mga artista ngan mga sikat ha isport. (Col. 2:8; 1 Juan 2:15-17) Paonan-o naton maaatohan ito nga mga impluwensya?
10. Ano an mahimo naton ipakiana ha aton kalugaringon ha panahon han Memoryal, ngan an aton mga baton mahimo magpagios ha aton nga buhaton an ano? (Kitaa an retrato ha tinikangan hini nga artikulo.)
10 An panahon han Memoryal maopay nga higayon nga usisahon naton an aton mga bado ha kabinet, mga koleksyon hin pelikula, pati an mga file ha kompyuter, celfon, ngan tablet. Samtang gin-uusisa mo an imo mga bado, pakianhi an imo kalugaringon: ‘Kon makadto ako ha usa nga lugar nga aadto liwat hi Jesus, maaawod ba ako tungod hini nga bado?’ (Basaha an 1 Timoteo 2:9, 10.) ‘Kon isusul-ot ko ini, makikilala ba ako nga sumurunod ni Kristo Jesus?’ Mahimo liwat naton gamiton an sugad nga mga pakiana ha aton ginpili nga mga pelikula ngan musika. ‘Malilipay daw la hi Jesus pagkita hini nga pelikula o pagpamati hini nga musika? Kon huhuramon niya an akon celfon o tablet, maaawod daw la ako ha iya makikita dida hito?’ May kalabotan ha video game, pakianhi an imo kalugaringon: ‘Diri ba ako makukurian pagsaysay kan Jesus kon kay ano nga nalilipay ako pag-inuyag hini?’ An aton gugma kan Jehova sadang magpagios ha aton nga wad-on an bisan ano nga diri angayan ha usa nga disipulo han Kristo, anoman an nahiuupod hito. (Buh. 19:19, 20) Han nagdedikar kita kan Jehova, nagsaad kita nga diri na kita magkikinabuhi para ha aton kalugaringon kondi para na han Kristo. Salit diri naton sadang tipigan an bisan ano nga makakaulang ha aton ha pagsunod hin maopay ha mga pitad han Kristo.—Mat. 5:29, 30; Fil. 4:8.
11. (a) Paonan-o an aton gugma kan Jehova ngan kan Jesus nagpapagios ha aton nga magsangyaw? (b) Paonan-o an aton gugma mahimo magpagios ha aton nga buligan an iba ha kongregasyon?
11 An aton gugma kan Jesus nagpapagios liwat ha aton nga bug-os nga makigbahin ha pagsangyaw ngan paghimo hin disipulo. (Mat. 28:19, 20; Luc. 4:43) Ha panahon han Memoryal may-ada kita higayon nga mag-auxiliary payunir ngan abuton an 30 o 50 ka oras ha ministeryo. Maipapahiuyon mo ba an imo kahimtang basi mahimo ito? Inabat han usa nga 84 anyos nga balo nga diri hiya makakagpayunir tungod han iya edad ngan maluya nga kahimsog. Pero nagkaurosa an mga payunir ha iya kongregasyon nga buligan hiya. Nagtagana hira hin transportasyon para ha iya ngan nagpili hin angayan nga teritoryo nga puydi niya sangyawan basi maabot an iya tumong nga 30 ka oras. May-ada ka ba kakongregasyon nga puydi mo buligan basi maeksperyensyahan niya an kalipay ha pag-auxiliary payunir ha panahon han Memoryal? Syempre diri ngatanan makakag-auxiliary payunir. Bisan pa hito, mahimo naton gamiton an aton panahon ngan kusog basi mapauswag an aton halad han pagdayaw kan Jehova. Kon bubuhaton naton ito, maipapakita naton nga napapagios kita han gugma han Kristo, pariho kan Pablo. Ano pa an aton mahihimo tungod han gugma han Dios?
OBLIGADO KITA NGA HIGUGMAON AN USA KAG USA
12. An gugma han Dios nagpapagios ha aton nga buhaton an ano?
12 Ikaduha, an gugma han Dios magpapagios ha aton nga higugmaon an kabugtoan. Maaram hini hi apostol Juan. Hiya nagsurat: “Mga hinigugma, kon sugad hito an paghigugma ha aton han Dios, kinahanglan higugmaon liwat naton an usa kag usa.” (1 Juan 4:7-11) Oo, diri kita makakalaom nga makakarawat naton an gugma han Dios kon diri naton hihigugmaon an aton kabugtoan. (1 Juan 3:16) Paonan-o naton maipapakita an aton gugma ha ira?
13. Ano nga ehemplo an iginpakita ni Jesus may kalabotan ha paghigugma ha iba?
13 Tagda an ehemplo ni Jesus. Durante han iya ministeryo ha tuna, gintagan niya hin espesyal nga atensyon an mga pobre. Gintambal niya an mga may depekto ha lawas—an piang, buta, bungol, ngan ngula. (Mat. 11:4, 5) Nalipay hi Jesus pagtutdo ha mga nagugutom ha espirituwal, adton “ginpanhimaraot” han mga lider han relihiyon han mga Judio. (Juan 7:49) Hinigugma niya ini nga mga pobre ngan nangalimbasog hiya nga buligan hira.—Mat. 20:28.
14. Ano an puydi mo himoon basi ipakita an gugma ha imo kabugtoan?
14 An panahon han Memoryal maopay nga higayon nga subaron hi Jesus pinaagi ha paghunahuna kon paonan-o ka makakabulig ha kabugtoan ha iyo kongregasyon. Samtang ginbubuhat mo ito, sigurado nga may makikita ka nga puydi magpahimulos han imo gugma. Bangin may mga lagas nga nagkikinahanglan han imo bulig. Puydi mo ba hira bisitahon? Puydi mo ba hira dad-an hin pagkaon, buligan ha ira buruhaton ha balay, pasakyon pakadto ha mga katirok, o iupod ha ministeryo? (Basaha an Lucas 14:12-14.) Hinaot mapagios kita han gugma han Dios nga ipakita an aton gugma ha kabugtoan.
MAGPAKITA HIN KALOOY HA ATON KABUGTOAN
15. Ano an sadang naton hinumdoman?
15 Ikatulo, an gugma ni Jehova sadang magpagios ha aton nga pasayloon an aton kabugtoan. Kita ngatanan nakapanunod han sala ngan kamatayon tikang kan Adan, salit waray usa ha aton nga makakasiring nga “Diri ko kinahanglan an lukat.” Bisan an pinakamatinumanon nga surugoon han Dios nagkikinahanglan gud han diri matupngan nga pagkabuotan ni Jehova pinaagi han Kristo. Kinahanglan naton hinumdoman nga ginpasaylo kita ha aton daku hinduro nga utang. Kay ano nga importante ito? Hibabaroan naton an baton ha usa han mga ilustrasyon ni Jesus.
16, 17. (a) Ano an aton hibabaroan ha ilustrasyon ni Jesus mahitungod han hadi ngan han mga uripon? (b) Katapos pamalandungon an ilustrasyon ni Jesus, ano an imo determinasyon?
16 Hi Jesus naghatag hin ilustrasyon may kalabotan ha usa nga hadi nga nagpasaylo ha iya uripon nga may daku hinduro nga utang—10,000 ka talento, o 60,000,000 ka denaryo. Pero ito nga ginpasaylo nga uripon waray magpasaylo ha mas gutiay nga utang han iya igkasi-uripon—100 ka denaryo. Nasina gud an hadi han hinbaroan niya nga an iya ginkaloy-an nga uripon waray malooy ha iya igkasi-uripon. An hadi nagsiring: “Maraot nga uripon, waray ko ikaw pabayara han imo utang han nakimalooy ka ha akon. Diri ba sadang ka liwat malooy ha imo igkasi-uripon, sugad la nga ginkaloy-an ko ikaw?” (Mat. 18:23-35, ftn.) Oo, an daku nga kalooy nga iginpakita han hadi nagpagios unta ha uripon nga pasayloon an iya igkasi-uripon. Sugad man, an gugma ngan kalooy ni Jehova sadang magpagios ha aton nga buhaton an ano?
17 An panahon han Memoryal maopay nga higayon nga hunahunaon naton kon may-ada ba kita mga pagdumot ha aton kabugtoan. Kon may-ada ka pagdumot, maopay ini nga higayon nga subaron hi Jehova, an usa nga “andam ha pagpasaylo.” (Neh. 9:17; Sal. 86:5) Kon gin-aapresyar naton an ginbuhat ni Jehova ha pagpara han aton daku hinduro nga utang, mapapagios kita nga kinasingkasing nga magpasaylo. Diri kita makakalaom nga makakarawat naton an gugma ngan pagpasaylo han Dios kon diri naton hihigugmaon ngan papasayloon an iba. (Mat. 6:14, 15) Oo, diri mababag-o han pagpasaylo an naglabay, pero mabulig ito nga magkaada kita makalilipay nga tidaraon.
18. Paonan-o an gugma han Dios nakabulig ha usa nga sister nga makapailob ha mga kaluyahan han usa nga bugto?
18 Damu ha aton an bangin nakukurian pag-ilob ha mga kaluyahan han aton kabugtoan. (Basaha an Colosas 3:13, 14; Efeso 4:32.) Tagda pananglitan hi Lily, usa nga solo nga sister nga kinaburut-on nga binulig ha iya balo nga kakongregasyon nga hi Carol.[1] Iginmamaneho ni Lily hi Carol, ginbubuligan pamalit ngan ha iba pa nga buruhaton. Bisan pa han ngatanan nga ginbuhat ni Lily, pirme la nagpipinamiling hi Carol hin sayop ngan makuri hiya pakiangayan. Pero nagpokus hi Lily ha mag-opay nga kalidad ni Carol. Padayon nga ginbuligan niya hi Carol ha sulod hin pipira ka tuig tubtob han nagkasakit hin grabe ngan namatay. Bisan kon nakurian hi Lily pagbulig kan Carol, hiya nagsiring: “Ginpapamulat ko gud nga makita hi Carol ha pagkabanhaw. Karuyag ko nga makilala hiya kon perpekto na hiya.” Oo, an gugma han Dios magpapagios ha aton nga magpailob ha kaluyahan han aton kabugtoan ngan pamulaton an panahon nga perpekto na an mga tawo.
19. Paonan-o ka mapapagios han kanan Dios “maopay gud nga regalo nga waray bayad”?
19 Gintagan kita ni Jehova hin “maopay gud nga regalo nga waray bayad.” Hinaot diri gud naton igbalewaray inin presyoso nga regalo. Lugod, ha panahon han Memoryal, hinaot nga magin mapasalamaton kita ngan pamalandungon naton an ngatanan nga ginhimo ni Jehova ngan ni Jesus para ha aton. Oo, mapagios unta kita han ira gugma nga sundon hin maopay an mga pitad ni Jesus, ipakita an aton gugma ha kabugtoan, ngan kinasingkasing nga magpasaylo.
[1] (parapo 18) Ginsaliwnan an pipira nga ngaran hini nga artikulo.


text:
Pasidunggi Adton Angayan Kumarawat Hito
“Makarawat unta han Dios nga nalingkod ha trono ngan han Kordero an pagdayaw, dungog, himaya, ngan gahum ha kadayonan.”—PAH. 5:13.
KARANTAHON: 9, 108
1. Kay ano nga bangin angayan pasidunggan an pipira nga indibiduwal, ngan ano an aton hihisgotan hini nga artikulo?
AN PAGPASIDUNGOG ha usa nagpapasabot hin paghatag ha iya hin espesyal nga atensyon ngan respeto. Kasagaran na nga ginpapasidunggan ngan ginrirespeto naton an usa kon may ginbuhat hiya nga takos hin pagpasidungog o may importante hiya nga katungdanan. Salit maopay nga pakianhan naton an aton kalugaringon, ‘Hin-o an sadang naton pasidunggan, ngan kay ano nga angayan hira kumarawat hito?’
2, 3. (a) Kay ano nga takos hi Jehova tagan hin espesyal nga pagpasidungog? (Kitaa an retrato hini nga pahina.) (b) Ha Pahayag 5:13, hin-o an Kordero, ngan kay ano nga angayan hiya pasidunggan?
2 Iginpapakita han Pahayag 5:13 nga angayan gud pasidunggan ‘an Dios nga nalingkod ha trono ngan an Kordero.’ Mababasa naton ha kapitulo 4 hito mismo nga libro an usa nga rason kon kay ano nga angayan gud pasidunggan hi Jehova. An ginpahitaas nga mga linarang ha langit nagsinggit ha pagdayaw kan Jehova, an “Dios nga . . . nabubuhi ha waray kataposan.” Hira nagsiring: “Jehova nga amon Dios, takos ka ha pagkarawat han himaya, dungog, ngan gahum, kay ikaw an naghimo han ngatanan nga butang, ngan tungod han imo kaburut-on ineksister hira ngan ginpanhimo.”—Pah. 4:9-11.
3 An Kordero amo hi Jesu-Kristo, “an Kordero han Dios nga nagkukuha han sala han kalibotan.” (Juan 1:29) An Biblia nagsusumat ha aton nga labaw gud hiya ha bisan hin-o nga tawhanon nga hadi. Ito nasiring: “[Hiya] an Hadi han mga nagmamando sugad nga hadi ngan Ginoo han mga nagmamando sugad nga ginoo, an amo la nga imortal, nga nag-uukoy ha diri-nadadaop nga kalamrag, nga waray tawo nga nakakita o makakakita.” (1 Tim. 6:14-16) May iba pa ba nga hadi nga andam mamatay basi magin lukat para ha aton mga sala? Diri ka ba naaaghat nga dumuyog ha minilyon nga linarang ha langit ha pagsiring: “An Kordero nga ginpatay takos ha pagkarawat han gahum, karikohan, kinaadman, kusog, dungog, himaya, ngan pagdayaw.”—Pah. 5:12.
4. Kay ano nga importante gud nga pasidunggan naton hi Jehova ngan an Kristo?
4 Importante gud nga pasidunggan naton hi Jehova ngan an Kristo. An aton kinabuhi nga waray kataposan nakadepende ha aton pagpasidungog ha ira. Ginpapabug-atan ito han ginsiring ni Jesus ha Juan 5:22, 23: “An Amay diri naghuhukom ha bisan hin-o, lugod iginhatag niya ha Anak an bug-os nga awtoridad ha paghukom, basi an Anak pasidunggan han ngatanan sugad la nga ginpapasidunggan nira an Amay. An diri nagpapasidungog ha Anak diri nagpapasidungog ha Amay nga nagsugo ha iya.”—Basaha an Salmos 2:11, 12.
5. Kay ano nga an mga tawo takos pasidunggan ngan respetuhon?
5 An mga tawo ginlarang “ha ladawan han Dios.” (Gen. 1:27) Salit naipapakita han kadam-an nga tawo an mga kalidad han Dios ha pipira nga sukol. May abilidad hira nga ipakita ha ira igkasi-tawo an gugma, pagkabuotan, ngan pagpaid. Tungod kay an mga tawo ginlarang nga may konsensya—bisan kon usahay sayop o diri husto an igindidikta hito—nahibabaro hira kon ano an husto o sayop, tangkod o diri tangkod, angayan o diri angayan. (Roma 2:14, 15) Kadam-an han mga tawo an nadadani ha mga butang nga malimpyo ngan makaruruyag. Kasagaran na nga karuyag nira nga magkinabuhi nga mamurayawon kaupod an iba. Oo, naipapakita nira ha pipira nga sukol an himaya ni Jehova, nasasantop man nira ito o diri. Tungod hini, takos hira pasidunggan ngan respetuhon.—Sal. 8:5.
TIMBANG NGA PAGPASIDUNGOG HA IBA
6, 7. May kalabotan ha pagpasidungog ha iba, kay ano nga naiiba an mga Saksi ni Jehova ha damu nga tawo?
6 Kinahanglan naton hibaroan kon ano nga klase hin pagpasidungog an sadang naton ihatag ha iba ngan kon ano an mga limitasyon hito. Kadam-an han diri hingpit nga tawo impluwensyado gud han kalibotan ni Satanas. Salit may tendensya hira nga magin idolo an partikular nga mga indibiduwal imbes nga tagan la hira hin angayan nga pagpasidungog ngan respeto. Gindadayaw nira hin sobra an mga lider han relihiyon ngan politika, sikat nga mga atleta, ngan mga artista, nga haros gintatagad na ini nga mga indibiduwal sugad nga mga dios. Salit ginhihimo hira nga susbaranan han mga batan-o ngan lagas; bangin ginsusubad pa ngani an ira mga panggios, panyakan, pamado, o panggawi.
7 Ginlilikyan han tinuod nga mga Kristiano iton sayop nga klase hin pagpasidungog ha mga tawo. Ha ngatanan nga tawo nga nabuhi, an Kristo la an hingpit nga susbaranan nga angay naton subaron. (1 Ped. 2:21) Diri malilipay an Dios kon papasidunggan naton an mga tawo labaw han angayan para ha ira. Kinahanglan naton hinumdoman inin importante nga kamatuoran: “An ngatanan nakasala ngan diri nira naipapakita an himaya han Dios.” (Roma 3:23) Matin-aw nga diri gud angay pasidunggan an mga tawo ha paagi nga baga hin ginsisingba na naton hira.
8, 9. (a) Ano an pagtagad han mga Saksi ni Jehova ha mga opisyal han gobyerno? (b) Ano an limitasyon han aton pagpasakop ha mga opisyal han gobyerno?
8 May mga indibiduwal nga angayan pasidunggan tungod han ira katungdanan. Pananglitan, an mga opisyal han gobyerno daku an naibubulig ha mga tawo. Hira an nag-iimplementar han mga balaud basi magkaada seguridad an ira mga sakop, ngan nag-aasikaso hira ha mga panginahanglan han ira mga tuminungnong. Salit ginsagdonan ni apostol Pablo an mga Kristiano nga hunahunaon an mga gobyerno han tawo sugad nga “higtaas nga awtoridad,” ngan sadang hira magpasakop hito. Ginsugo niya hira: “Ihatag ha ngatanan an angay ha ira, an nagkikinahanglan han buhis, tagi han buhis . . . an kinahanglan pasidunggan, pasidunggi.”—Roma 13:1, 7.
9 Salit kinaburut-on nga ginpapasidunggan han mga Saksi ni Jehova an mga opisyal han gobyerno, ginlalaoman man ito hini nga mga opisyal o kustomre ito han nasud. Nakooperar kita samtang gintutuman nira an ira mga responsabilidad. Pero an aton pagpasidungog ngan pagpasakop ha ira may makatadunganon ngan Kasuratanhon nga mga limitasyon. Diri kita nasunod ha ira kon an pagbuhat hito magtatalapas ha balaud han Dios o maikukompromiso naton an aton pagin neutral.—Basaha an 1 Pedro 2:13-17.
10. Paonan-o an mga surugoon ni Jehova hadto nagpakita hin susbaranan kon paonan-o tatagdon an gobyerno ngan an mga opisyal hito?
10 An mga surugoon ni Jehova hadto nagpakita hin susbaranan kon paonan-o tatagdon an gobyerno ngan an mga opisyal hito. Han nagsugo an Imperyo han Roma nga magparehistro an ngatanan nga tawo, sumugot hira Jose ngan Maria. Nagbiyahe hira pakadto ha Betlehem bisan kon hirani na hi Maria manganak han iya suhag. (Luc. 2:1-5) Ha urhi, han gin-akusaran hi Pablo nga nagbuhat hiya hin maraot, matinalahuron nga gindepensahan niya an iya kalugaringon ngan nagpakita hin angayan nga pagpasidungog kan Hadi Herodes Agripa ngan kan Festo, nga gobernador han Judea nga sakop han Roma.—Buh. 25:1-12; 26:1-3.
11, 12. (a) Kay ano nga magkaiba an aton pagtagad ha mga opisyal han gobyerno ngan ha mga lider han relihiyon? (b) Ano an nagin resulta han ginpasidunggan han Saksi nga taga-Austria an usa nga politiko?
11 Pero sadang ba liwat tagan han mga Saksi ni Jehova hin espesyal nga pagpasidungog an relihiyoso nga mga lider, bisan kon ini nga mga lider bangin naglalaom hito? Sayop an igintututdo han buwa nga relihiyon mahitungod ha Dios ngan ginbabaliko hito an mga katutdoan han iya Pulong. Salit gintatagad naton hira pariho han aton pagtagad ha igkasi-tawo, pero diri naton hira gintatagan hin espesyal nga pagpasidungog. Sadang naton hinumdoman nga ha panahon ni Jesus iya ginkondenar ito nga kalalakin-an sugad nga mga hipokrito ngan buta nga paratugway. (Mat. 23:23, 24) Ha kabaliktaran, an aton paghatag hin angayan nga pagpasidungog ngan respeto ha mga opisyal han gobyerno usahay may positibo nga resulta, bangin diri pa ngani naton ito ginlalaoman.
12 Hi Leopold Engleitner usa nga madasigon nga Saksi ha Austria nga gin-aresto han mga Nazi ngan iginsakay hin tren pakadto ha prisohan ha Buchenwald. Sakay liwat hito nga tren an usa nga politiko ha Austria nga hi Dr. Heinrich Gleissner, nga diri nauyon ha patakaran han mga Nazi. Samtang nagbibiyahe hira pakadto ha prisohan, matinalahuron nga iginsaysay ni Bugto Engleitner an iya mga gintotoohan kan Gleissner, nga namati hin maopay ha iya. Katapos han Girra ha Kalibotan II, damu ka beses nga gin-gamit ni Gleissner an iya awtoridad basi buligan an mga Saksi ha Austria. Bangin may mahunahuna ka nga iba nga ehemplo may kalabotan han maopay nga resulta kon iginpapakita han mga Saksi an angayan nga respeto ha mga opisyal pinaagi ha pagpasidungog ha ira uyon ha ginsisiring han Biblia nga sadang buhaton han mga Kristiano.
IBA PA NGA ANGAYAN PASIDUNGGAN
13. Hin-o an labi nga angayan pasidunggan ngan respetuhon, ngan kay ano?
13 An aton kabugtoan ha pagtoo angayan gud pasidunggan ngan respetuhon, labi na an mga tigurang nga nangunguna ha kongregasyon. (Basaha an 1 Timoteo 5:17.) Ginpapasidunggan naton hira anoman an ira lahi, edukasyon, o kahimtang ha kinabuhi. Gin-uunabi hira han Biblia sugad nga “regalo nga kalalakin-an,” ngan may importante hira nga papel ha kahikayan han Dios ha pagtagana han mga panginahanglan han iya katawohan. (Efe. 4:8) Hunahunaa an mga tigurang, paramangno han sirkito, membro han Komite han Sanga, ngan an Nagmamando nga Lawas. Pariho ha mga Kristiano han siyahan nga siglo, ginpapasidunggan naton inin pinili nga kalalakin-an nga nangunguna ha buruhaton. Diri naton gin-iidolo inin kilala nga kalalakin-an ha organisasyon o gintatratar hira sugad hin mga anghel kon kaupod naton hira. Pero ginpapasidunggan ngan ginrirespeto naton hira tungod han ira pagin maduruto ngan mapainubsanon.—Basaha an 2 Corinto 1:24; Pahayag 19:10.
14, 15. Kay ano nga naiiba an tinuod nga Kristiano nga mga paraataman ha damu nga lider han relihiyon?
14 Kilala an mga tigurang sugad nga mapainubsanon nga espirituwal nga mga paraataman. Ngani, diri nira karuyag nga trataron hira sugad hin mga artista. Salit naiiba hira ha damu nga lider han relihiyon yana ngan han siyahan nga siglo nga ginsidngan ni Jesus: “Naruruyag hira lumingkod ha pinakamaopay nga pwesto ha mga panihapon ngan ha prente nga mga lingkoran ha mga sinagoga, ngan tagan hin katalahoran ha mga merkado.”—Mat. 23:6, 7.
15 An tinuod nga Kristiano nga mga paraataman mapainubsanon nga nasugot ha ginsiring ni Jesus: “Ayaw kamo pagpatawag nga Rabbi, kay usa la an iyo Magturutdo, ngan kamo ngatanan magburugto. Diri liwat niyo tawagon nga amay an bisan hin-o ha tuna, kay usa la an iyo Amay nga aadto ha langit. Ngan ayaw kamo pagpatawag nga mga lider, kay usa la an iyo Lider, an Kristo. Pero an may daku nga awtoridad ha iyo, sadang magin surugoon niyo. An bisan hin-o nga nagpapahitaas pauubson, ngan an bisan hin-o nga nagpapaubos pahihitas-on.” (Mat. 23:8-12) Salit nasasabtan naton kon kay ano nga an mga tigurang ha kongregasyon ha bug-os nga kalibotan ginhihigugma, ginrirespeto, ngan ginpapasidunggan han ira mga igkasi-tumuroo.
16. Kay ano nga sadang kita mangalimbasog nga masabtan ngan iaplikar an sugo han Biblia may kalabotan ha pagpasidungog ha iba?
16 Oo, bangin kinahanglan naton hin panahon basi magin timbang ha pagpasidungog ha iba. Ito liwat an kahimtang han mga Kristiano ha siyahan nga siglo. (Buh. 10:22-26; 3 Juan 9, 10) Pero damu nga kapulsanan an aton makakarawat kon aton bubuhaton an sugo han Biblia may kalabotan ha pagin timbang ha pagpasidungog ha iba.
MGA KAPULSANAN HAN TIMBANG NGA PAGPASIDUNGOG HA IBA
17. Ano an pipira nga kapulsanan kon ginpapasidunggan naton adton may mga awtoridad?
17 Kon aton ginrirespeto ngan ginpapasidunggan adton may mga awtoridad ha komunidad, posible gud nga depensahan nira an aton katungod ha pagsangyaw. Kasagaran na nga nagkakaada hira positibo nga panhunahuna ha aton pagsangyaw nga buruhaton. Mga pipira ka tuig na an naglabay, hi Birgit nga payunir ha Alemanya, inatender ha gradwasyon han iya anak. Ginsidngan hiya han mga titser nga nalilipay gud hira nga may-ada hira pirme mga Saksi nga kabataan nga estudyante. Nagsiring hira nga an pagkaada mga Saksi nga estudyante nakabulig nga magin mas maopay an ira eskwelahan. Hi Birgit nagsiring, “Gintututdoan namon an amon mga anak nga sundon an mga suruklan han Dios may kalabotan ha panggawi, upod na hito an pagrespeto ngan pagpasidungog ha mga titser.” Usa nga maestra an nagsiring, “Kon ngatanan nga kabataan pariho han iyo mga anak, magigin makalilipay gud an pagtutdo.” Paglabay hin pipira ka semana, usa han mga titser an tinambong ha kombensyon ha Leipzig.
18, 19. Kay ano nga importante nga ihatag naton ha mga tigurang an angayan nga pagpasidungog?
18 Syempre, an pagpasidungog ha mga tigurang ha kongregasyon kinahanglan ipahiuyon ha maaramon nga mga prinsipyo ha Pulong han Dios. (Basaha an Hebreo 13:7, 17.) Puydi naton hira kumendasyonan, ngan sadang naton ito buhaton tungod han ira pagin maduruto. Sadang liwat kita sumunod ha mga giya nga ira iginhahatag. Kon bubuhaton naton ito, mahimo naton hira mabuligan nga padayon nga magin malipayon ha pagtuman han ira mga responsabilidad. Pero diri ini nagpapasabot nga mangangalimbasog kita nga subaron an usa nga “kilala” nga tigurang ha iya pamado ngan pag-ayos, estilo han pagdumara hin pahayag publiko, o bisan ha iya paagi han pakiistorya. Kon bubuhaton naton ini, maghahatag ini hin sayop nga impresyon nga tawo an aton ginsusunod, diri an Kristo. Sadang naton hinumdoman nga diri liwat hingpit ito nga tigurang.
19 Kon ihahatag naton ha mga tigurang an angayan nga pagpasidungog ngan respeto imbes nga tagdon hira sugad hin mga artista, makakabulig kita ha ira. Ha ano nga paagi? Makakabulig ito ha ira nga diri magpahitaas ngan diri maghunahuna nga labaw hira ha iba o pirme hira husto.
20. Paonan-o kita nagpapahimulos kon ginpapasidunggan naton an iba?
20 Kita mismo nagpapahimulos liwat kon ginpapasidunggan naton adton angayan kumarawat hito. Nabulig ini ha aton nga diri magin makikalugaringon ngan malikyan an pagpahitaas kon ginpapasidunggan kita han iba. Nabulig liwat ini ha aton nga magpabilin nga kahiusa ha organisasyon ni Jehova ngan diri maghatag hin sobra nga pagpasidungog ha mga tawo—tumuroo man o diri. Dugang pa, maaramon gud ito kay malilikyan naton an kahipakdol kon an usa nga aton ginpapasidunggan nakabuhat hin sayop.
21. Ano an pinakaimportante nga kapulsanan han paghatag hin angayan nga pagpasidungog ha mga takos kumarawat hito?
21 An paghatag hin angayan nga pagpasidungog ha mga takos kumarawat hito nakakapalipay gud ha Dios, ngan ini an pinakaimportante nga kapulsanan ha pagbuhat hito. Gintutuman naton an iya karuyag ngan iginpapakita naton nga maunungon kita ha iya. Nabulig ito nga mabaton ni Jehova an bisan hin-o nga nagtatamay ha iya. (Prob. 27:11) An kadam-an han mga tawo ha kalibotan sayop an panhunahuna mahitungod ha pagpasidungog ha iba. Mapasalamaton gud kita nga hinbaroan naton kon paonan-o papasidunggan an iba uyon ha paagi ni Jehova.


text:
Diabetes mellitus
An Diabetes mellitus amo an usa nga sakit nga kulang it nahihimo nga insulin han lawas. An insulin amo an kinahanglan nga pantunaw han mga asukar ngan iba pa nga pagkaon ngan mahimo ini nga kusog han lawas. An may sakit hini, natirok la an damo nga asukar ha dugo nga agsob nangangadto ha durudilain nga komplikasyon ha lawas.
Pinanbasaran[igliwat | Igliwat an wikitext]
Padugang nga barasahon[igliwat | Igliwat an wikitext]
- Diabetolohiya
- Polonsky KS (2012). "The Past 200 Years in Diabetes". New England Journal of Medicine 367 (14): 1332–40. PMID 23034021. doi:10.1056/NEJMra1110560.


text:
APENDISE
An Kamatuoran Mahitungod han Amay, han Anak, Ngan han Baraan nga Espiritu
AN MGA tawo nga natoo ha katutdoan han Trinidad nasiring nga an Dios ginkukompwesto hin tulo nga persona
Damu nga tawo nga natoo ha Trinidad an nasiring nga diri nira maisaysay ini nga katutdoan. Bisan pa hito, bangin naghuhunahuna hira nga ito an igintututdo han Biblia. Sadang tigamnan nga an pulong nga “Trinidad” diri gud makikita ha Biblia. Pero makikita ba ha Biblia an ideya han Trinidad? Basi mabaton ini nga pakiana, kitaon naton an usa nga teksto nga agsob gamiton han mga nasuporta ha Trinidad.
“AN PULONG AMO AN DIOS”
An Juan 1:1 nasiring: “Ha tinikangan amo an Pulong, ngan an Pulong upod han Dios, ngan an Pulong amo an Dios.” Ha urhi nga bahin hiton mismo nga kapitulo, matin-aw nga ipinapakita ni apostol Juan nga “an Pulong” amo hi Jesus. (Juan 1:14) Kondi, tungod kay an Pulong tinatawag nga Dios, an iba nasiring nga an Anak ngan an Amay bahin han uusa nga Dios.
Hinumdumi nga ini nga bahin han Biblia orihinal nga iginsurat ha Griego. Ha urhi, iginhubad han mga parahubad an Griego nga teksto ngadto ha iba nga mga yinaknan. Kondi, damu nga mga parahubad han Biblia an waray gumamit han mga termino nga “an Pulong amo an Dios.” Kay ano? Uyon ha ira hinbabaroan ha Griego nga ginamit ha pagsurat han Biblia, adto nga mga parahubad nakasiring nga an mga termino nga “an Pulong amo an Dios” sadang ighubad ha iba nga paagi. Paonan-o? Ini an pipira nga mga ehemplo: “An Logos [Pulong] dios.” (A New Translation of the Bible) “An Pulong usa nga dios.” (The New Testament in an Improved Version) “An Pulong upod han Dios ngan pariho ha iya an kinaiya.” (The Translator’s New Testament) Sumala hini nga mga hubad, an Pulong diri amo an Dios mismo. * Lugod, tungod han iya hitaas nga katungdanan ha mga linarang ni Jehova, an Pulong tinatawag nga “usa nga dios.” Dinhi an termino nga “dios” nangangahulogan nga “usa nga makagarahum.”
MAMILING HIN DUGANG NGA MGA IMPORMASYON
Kadam-an nga mga tawo an diri maaram han Griego nga ginamit ha pagsurat han Biblia. Salit paonan-o ka mahibabaro kon ano gud an karuyag ipasabot ni apostol Juan? Hunahunaa ini nga ehemplo: An usa nga maestro nagsasaysay han usa nga topiko ha iya mga estudyante. Katapos hito, an mga estudyante nagkaada iba-iba nga mga opinyon mahitungod ha kon paonan-o sasabuton an iginsaysay. Paonan-o magkakauruyon an mga estudyante mahitungod hito? Mahimo hira mangaro ha maestro hin dugang pa nga impormasyon. Sigurado nga an paghibaro hin dugang nga mga impormasyon mabulig ha ira nga masabtan hin mas maopay an topiko. Ha sugad man nga paagi, basi masabtan an kahulogan han Juan 1:
Pananglitan, tagda an dugang nga iginsurat ni Juan ha kapitulo 1, bersikulo 18: “Waray usa nga tawo nga nakakita han Dios [nga Makagarahum-ha-ngatanan].” Kondi, nakita han mga tawo hi Jesus, an Anak, kay hi Juan nasiring: “An Pulong [hi Jesus] nahimo nga unod, ngan nag-ukoy ha aton. Ngan aton nakita an iya himaya.” (Juan 1:14) Paonan-o, kon sugad, an Anak magigin bahin han Makagarahum-ha-ngatanan nga Dios? Hi Juan nasiring liwat nga an Pulong “upod han Dios.” Kondi paonan-o mahitatabo nga an usa nga indibiduwal makaupod han lain nga tawo ngan ha pariho nga panahon magin ito mismo nga tawo? Dugang pa, sugad han nahisurat ha Juan 17:
PAMATUD-I AN MGA IMPORMASYON
Hunahunaa utro an ehemplo mahitungod han maestro ngan han mga estudyante. Handurawa nga an iba nagruruhaduha pa gihapon, bisan kon hinbatian na an dugang nga pagsaysay han maestro. Ano an mahimo nira buhaton? Mahimo hira magpakiana ha iba nga maestro para ha dugang nga impormasyon ha amo gihapon nga topiko. Kon umuyon an ikaduha nga maestro ha iginsaysay han siyahan nga maestro, bangin masulbad na an mga pagruhaduha han kadam-an nga mga estudyante. Ha sugad man nga paagi, kon diri ka sigurado ha ginsisiring han parasurat han Biblia nga hi Juan mahitungod han relasyon ni Jesus ngan han Dios nga Makagarahum-ha-ngatanan, mahimo ka dumaop ha lain nga parasurat han Biblia para han dugang nga impormasyon. Tagda, pananglitan, an iginsurat ni Mateo. Mahitungod han kataposan hini nga sistema han mga butang, iya ginkotar hi Jesus nga nasiring: “Mahitungod hito nga adlaw ngan oras, waray usa nga maaram, diri bisan an mga anghel ha langit, bisan an Anak kondi an Amay la.” (Mateo 24:36) Paonan-o pinamamatud-an hini nga mga pulong nga hi Jesus diri amo an Dios nga Makagarahum-ha-ngatanan?
Hi Jesus nasiring nga an Amay mas maaram kay ha Anak. Kon hi Jesus bahin han Dios nga Makagarahum-ha-ngatanan, maaram unta hiya han mga impormasyon nga hinbabaroan han iya Amay. Salit, an Anak ngan an Amay diri puydi nga magkatupong. Kondi an iba masiring: ‘Duha an kinaiya ni Jesus. Dinhi nagyayakan hiya sugad nga tawo.’ Kondi bisan kon pananglitan totoo ito, kumusta man an baraan nga espiritu? Kon bahin ito han uusa nga Dios sugad han Amay, kay ano nga hi Jesus waray magsiring nga maaram ito han hinbabaroan han Amay?
Samtang nagpapadayon ka ha imo pag-aram ha Biblia, magigin pamilyar ka ha damu pa nga mga teksto han Biblia nga may kalabotan hini nga topiko. Pinamamatud-an hito an kamatuoran mahitungod han Amay, han Anak, ngan han baraan nga espiritu.


text:
Sakit nga Ebola
An sakit nga Ebola in usa nga impeksyon nga tawo nga primata hin birus ngan Ebola hemorrhagic fever, or EHF]nga tungod han Ebolavirus.An mga sintomas nagtitikang dida sa duwa o tulo ka semana pagkatapos maimpeksyonan sa virus nga amo an Harumuhom, Sakit sa But-ol, Sakit sa Kalawasan, sakit sa Ulo. Sunod an Pagsuka, Pag oro-oro ngan an pagpantal-pantal danay nasunod dungan san pagluya san Atay ngan Bato. Sa sini nga takna an iba nagtitikang na sin Pagdugo sa sulod ngan sa gawas san kalawasan. [1] Ini nga sakit mayda hita-as nga possibilidad nga kamatayon nga a-ada sa 25 porsyento ngan 90 porsyento sadton na natapnan san birus, kasagaran ada ha 50 porsyento. [1] Tungod ini san low blood pressure from fluid loss, ngan kasagaran pagkahuman pa san unom abot deci-sais ka-adlaw human Makita an mga sintomas.[2]
An virus ngagsasamwak sa usa ka-tawo pama-agi san pakikipagkonekta diretsyo o iba pa nga tikang sa lawas san tawo nga mayda nga gindadara nga birus. Ine nga impeksyon makukuha manta diretsyo pama-agi sa usa nga bagay o lugar nga kontamingado sanga nga virus. Sa yanga, wara pa mai-dukyumentaryo kun an virus ngakukuha ba liwat sa hangin tapos ngahihingadto sa usa nga lahi, panganglitan sa lahi san tawo sa usa nga lugar. An virus ngakukuha gihapon tikang sa semelya ug gatas san ngangay sa usa ka-semanga abot usa ka-bulan pagkatapos san pagpapaupay. An Fruit bats an normal nga ngagdadara san ginsisiring nga virus nga ngatural nga sa ira ug dire liwat sira ngagkakamay-ada san ginsisiring nga virus. Ngatatapngan an usa nga tawo sine nga virus tikang san Fruit bats kun ngagkamay-ada diretsyo nga contact sanga nga hayop o hayop nga gin-tapngan sanga nga Fruit bats. Pagkatapos magkamayda sine nga virus an usa nga tawo, matatapngan nga niya an iya ig-kasi tawo. An iba pa nga sakit sugad san, malaria, cholera, typhoid fever, meningitis ug iba pa nga viral hemorrhagic fevers kaparehas gihapon san EVD. Gin-tetest an san dugo para san virus nga viral RNGA, viral antibodies o an virus mismo para magkonpirma san pag-dayagnos.
An pagkontrol san pagsarang san sakit nangingihanlan san koordinasyon na serbisyong medical, kaupod an pag-engage san komunidad. Ine na mga serbisyo medical ungay an: panhibaru san mga kaso san sakit, “contract tracing” san mga nakaupod san natapnan na tawo, malaksi na paggamit san mga serbisyo san laboratory, tama na pag-alaga ug panginanu san mga na-infected ngan tama na paglabog san mga namatay sungad san kremasyon o paglubong. An pagkontrol ungay an paglimita san pagsarang san sakit tikang san mga na-infected na mga hayop pakadto sa mga tawo. Mahihimu ine tungod san tama na pagkapot san mga potentially na-infected na mga “bush meat” habang nagsusul-ot san protektado na mga bado ngan tungod san maupay na pahluto bago kaunon. Ungay liwat sine an tama na pagsul-ot san mga bado ug paghugas san kamot kun harani sa tawo na may sakit. An mga sampol san tubig san tawo ug “tissues” tikang san mga tawo na may sakit kinahanglan makaputan san espesyal na pag-alaga.
Waray eksakto nga pagbulong o bakuna para sa birus nga napapalit, pero mayda pipira nga potensyal nga pagbulong na gin iinaraman. Damu nga paniguro na suportado para mabuligan an mga apektado; gin uungay an oral rehydration therapy (pag-inom han tubig na talagugti nga matamis ngan maasin) o paghatag intravenious fluids tungod sa mga pagbulong. Ini nga suportado nga pag ataman, dako nga kaupayan an resulta. An EVD una nga nakilala san tuig nga 1976 sa lugar san Sudan (parte yana san South Sudan), ngan sa Zaire (yana Democratic Republic of the Congo). An sakit halos permi nagsasarang sa mga tropikal nga rehiyon san sub-Saharan Africa.[1] Sa tuig nga 2013, an World Health Organization ginkompirma ngan ginbalita nga mayda kabug- usan nga 1,716 nga kaso sa 24 nga outbreaks. [1][6] An pinakadako nga pagsarang sa yana nga panahon, an epidemic na nahihitatabo yana sa West Africa, nga kabutngaan san Guinea, Sierra Leone ngan Liberia. [7][8][9] Sa ika-16 san Nobyembre 2014, ini nga pagsarang san ebola mayda 15,145 nga kaso nga naka resulta san 5,741 nga pagkamatay. [10][11]
Sinyales ngan Sintomas[igliwat | igliwat an pinagtikangan]
An kahalaba san oras san exposure sa birus ngan an development san sintomas san sini nga sakit danay ika-duha tubtob ika-baynte uno ka adlaw. Banabana base sa mathematical nga modelo nga prediksyon nga mga 5% nga kaso an pwede makakuha sa 21 ka adlaw para ma-develop.
An sintomas danay nagtitikang sa patigda nga sugad san influenza nga stado characterized hin kabutlaw, hiranat, pananakit san lawas ngan kaluluthan, harumuhon, ngan pagsakit san but-ol. An hiranat danay mas nahata-as pa sa 38.3 °C (100.9)°F. Ngan ginsusundan lat ini san pagsusuka, pag-uro uro ngan sakit sa tiyan. Sunod, pagkuri san pag-ginhawa ngan sakit sa dughan an pwede mahitabo, dungan san pamamaga, sakit sa ulo, ngan pagkalisang. Sa haros katunga san kaso, pwede an panit magdevelop san maculopapular rash(a flat area covered with small bumps).
Sa iba nga kaso, pwede magkamay-ada san pagdudugo sa gawas ngan sulod san lawas. Nagtitikang ini lima tikadto ikapito bago an siyahan nga sintomas. An tanan nga tawo nga natapnan sini nga sakit nagpapakita san paghamubo san pagbug-os san dugo. Pagdudugo san Mucos membranes ug kun diin man nga tinusukan san dagum an 40 – 50 porsyento and gin-report. Nagresulta ini siya san pagsuka san dugo, pagubo na may dugo. An pagdudugo san panit pwede makahimo san petechiae, purpura, ecchymoses or hematomas (labi an mga tinusukan san dagum nga mga lugar). Pagrugudugo san busag san alimutaw an pwede lat mahinabo. An sobra-sobra nga pagdugo diri gud normal, pero kun mahitabo, nakikit-an danay ini sa gastrointestinal tract.
An pagpakaupay pwede magtikang tikang sa ika-pito tubtub ika-katorse ka adlaw pagkatapos san siyahan nga sintomas. An kamatyan, nahihitabo tikang ika-unum tubtub ikaw-disisais ka adlaw tikang san siyahan nga sintomas, tungod san low blood pressure from fluid loss. Sa kabug-usan, an pagdurugo danay nagpapasabot nga dilikado an mahinanabo, tapos an ini nga pagkaubos san dugo magreresulta san pagkamatay. An iba nagkaka-coma. An iba nga nakatalwas san sakit, nagkakamay-ada san sakit sa lawas ngan kaluluthan, liver inflammation, ngan nagluluya an pamati nga iba pa na sakit. Labot pa siton naka-develop antibodies kontra ebola sa sulod san napulo ka tuig pero di pa gud klaro kun immune sa pabalik-balik nga inpeksyon. Kun mayda na nakatalwas, dire na siya makakatapon pa sa iba.
Tinikangan[igliwat | igliwat an pinagtikangan]
An EVD (Ebola virus disease) tikang ine sa upat(4) sa lima(5) nga mga virus san genus Ebolavirus. An upat nga virus axa an, Bundibugyo virus (BDBV), Sudan virus (SUDV), Taï Forest virus (TAFV) ug an Ebola virus (EBOV, formerly Zaire Ebola virus). EBOV, species Zaire ebolavirus, an usa sa kilala nga pingaka-delikado nga EVD-causing virus. An ikalima nga virus an Reston virus (RESTV), dire ine ngaghahatag sakit sa tawo kundi sa iba lugud nga lahi. An lima nga virus may koneksyon sa marburgviruses.
Miskin dire pa yanga klaro kun paangano ngagtikang an virus, tikang sa hayop pakadto sa tawo, ginpipinsaran yanga san mga eksperto nga ine nga tawo nga ngagkamayda direkta nga kontak sa mga hayop ug Fruit bat an tinikangan. Asay pa san mga paniki, an mga wild nga hayop dangay may-ada sanga nga virus sugad san mga ulot, chimpanzees, gorillas, baboons and duikers.
Magkakamay-ada la an hayop snga nga virus kun kumaon sira prutas nga ginkaongan san paniki nga ngagdadara sanga nga sakit. An pagdamo san prutas, an mga batasan san hayop ug iba pa nga factors, axa an ngagtitikang san pagsamwak san virus sa mga hayop. May ebedensya giahapon nga ginkakaptan, nga an ayam pati baboy poydi magkamay-ada san ginsisiring nga virus. An mga ayam nga may-ada san virus, ginsisiring nga dire sira ngakikitaan san mga sintomas, samtang an mga baboy ngaman, poydi pa makatapon sa iya mga ka-lahi. Dire pa yanga ngapapatud-an nga an mga ayam ngakaka-sampwak san virus.
Pagtapon[igliwat | igliwat an pinagtikangan]
Sa mga katawhan, an Ebola nga sakit nagsasarang la sa direkta nga pagkarawat san dugo or body fluids tikang sa tawo nga naka abat san tanan nga sintomas san sakit.[27][28][29] An body fluids nga mayda ebola nga kagaw an mga masunod, laway, lako, suka, hugaw, balhas, luha, gatas san iroy, ihi ngan semelya. An WHO nag siring nga an mga tawo la nga may ada san malala nga hapdos mao la an makakasarang san Ebola nga sakit tungod sa laway ngan an kabug usan nga kagaw waray pa mabalitaan nga masasarang tungod la sa balhas. Kadam-an sa mga tawo nga nagsasarang san kagaw, tungod la sa dugo, hugaw san tawo ngan suka. An mga masunod nga pwede surudlan san kagaw sa aton lawas an irong, baba, mata, bago nga samad, ngan hadhad. An Ebola pwede magsarang liwat sa dagko nga turo; pero sa tawo nga may-ada malala nga hapdos. Pwede ini mahitabo kun an tawo matapsikan san turo. [31] Pwede liwat maka apekto an paggamit san kontaminado nga dagom ngan syringes.[32][33] An kagaw nabubuhi sa mga butang san pipira ka oras kun mara ngan mabubuhi san pipira ka adlaw sa “body fluids”. [22] An Ebola nga kagaw pwede mabuhi sa sulod san 8 ka semana sa mga tawo nga “survivors” pagkatapos nira mahiupay nga pwede makatapon tungod sa pakig-hinglawas.[1] An Ebola pwede liwat matapon tungod sa gatas san iroy nga nahi-upay pala ngan dire matitigamnan kun sanu pwede na magpa suso an usa nga iroy. An mga tawo nga nahiupay na, dire na makatapon.[32] Hamobo an potensyal san pagsarang san kagaw sa mga nasud nga may-ada pasilidad ngan kapasidad nga maka ataman san tama nga konsiderasyon. Kasagaran, an tawo nga may-ada sintomas san sakit, dire maka biyahe nga waray kaupod.
An mga patay nga lawas “infected” la gihapon; kaya an mga tawo na kumapot san mga namatay sa mga tradisyunal na panlubong o moderno na proseso sugad san panbalsama, delikado na matapnan. 69% san mga kaso san “Ebola infections” sa Guinea san “2014 outbreak”, natapnan tikang sa dire protektado na pagkapot san mga “infected” na patay sa paglubong sa Guinea. An mga “health-care workers” na nagtatambal san mga natapnan makusog an panhitabo na matapnan liwat sira. An “risk” nagdako san ine na mga “workers” wara magsul-ot san tama na “protective clothing” sugad san “masks”, “gowns”, “gloves” ug proteksyun sa mata; wara ginsul-ot san tama; o dire tama na pagkapot san mga na kontamina na mga “clothing”. An “risk” komon sa parte san Africa kun diin hamubo an sistema san kalusugan ngan diin an sakit pwede mahinabo. An “hospital-acquired transmission” nahinabo sa mga “Afrian countries” tikang sa paggamit utro san mga nagamit na dagom. An iba na mga “health-care centers” na nagtatambal san mga tawo na may sakit wara liwat malimpyu na tubig. Sa U.S., an pagsarang san sakit sa duwa na “medical workers” na nagtatambal la sa mga natapnan, tikang kuno san kulang na training ug proseso.
Pagtapon sa Hangin[igliwat | igliwat an pinagtikangan]
Wara pa napatud-an nga mga pulong nga an EBOV natapon pinaagi sa hangin, ngan an pagtapon sa kahaginan strikto nga naobserbahan sa mga laboratory ug tikang la sa baboy pakadto sa mga primate pero diri tkinga sa mga primata pakadto sa mga primata. [27] [33] An pagtapon san EBOV pinaagi sa tubig ug pagkaon, ngan iba pa na mga karne wara pa liwat naobserbahan.[32][33] Wara pa pagtapon pina-aagi sa lamok ug iba pa na insekto an napatud-an. [32] An diri pagtapon pina-agi sa hangin dida sa katawhan amo an tungod sa maluya nga level san kagaw sa baga ngan iba pa nga parti sa Respiratory Sytem san Primata. [43]


text:
Panamá
An Panamá (puyde liwat igsurat nga Panama) nga ha opisyal nga pagtawag Republika han Panamá (ha Kinatsila: República de Panamá) amo an usa ka nasod ha Butnga nga Amerika. Nahamutang ini hin istmo nga nadugtong han Amihanan ngan Salatan nga Amerika, mayda nasiring nga ini usa nga transkontinental nga nasod. Ginsasapitan ini han Costa Rica ha kanawayan, han Colombia ha timugan, han Dagat Caribe ha amihanan ngan han Kalawdan Pacifico ha salatan. An kadako hini 75,000 ka km² nga mayda populasyon hin mga 3,300,000. An kapital amo an syudad han Panama.
Mga probinsya ngan mga rehiyon[igliwat | igliwat an pinagtikangan]
An Panamá ginbahin ngadto hin siyam nga mga probinsya o lalawigan ngan tulo nga mga lumadnon nga rehiyon nga tinatawag ha Kinatsila: comarca indígenas, nga agsob ginpapahalipot nga comarca.
Mayda pa duha nga mga comarca ha sakob hin mga probinsya nga gintatratar nga baga hin corregimiento o munisipyo.
An siyam nga mga lalawigan o probinsya amo an:
An tulo nga nivel-hin-lalawigan nga mga comarca (nga gin-indikar ha mapa) amo an:
An duha nga mga ubos-hin-probinsya nga mga comarca amo an:
Mga sumpay ha gawas[igliwat | igliwat an pinagtikangan]
- Gobierno ngan diplomasya
- (Kinatsila) An Mangulo han Panama
- (Kinatsila) Talaan hin mga Ahesya han Kagamhanan han Panamá
- (Kinatsila) Ministro ha External nga mga Relasyon


text:
Senado kan Filipinas
An Senado kan Filipinas iyo an halangkaw na kamara kan lehislaturang bikameral kan Filipinas, an Kongreso kan Filipinas. An Pilipinong Senado binibilog nin 24 senador an pinipili kan bilog na paraboto.
An mga senador igwa nin terminong 6 na taon, an kabangâ kan mga ini pinipilì lambang tulong taon tanganing mapadanay na dagosdagos ini. Kan an Senado ipigbalik kan Konstitusyon 1987, an 24 senador na nagkapirilì nagtukaw sagkod 1992. Kan 1992, an mga kandidato para senador na nakagunò kan 12 pinakahalangkaw na bilang nin boto nagtukaw sagkod 1998, mantang an sunod na 12 nagtukaw sagkod kan 1995. Sagkod kaini, lambang senador nagtutukaw nin 6 nang taon.
Mga laog
Mga myembro ngunyan
Komposisyon nin partido
Mga kwalipikasyon
An mga kwalipikasyon sa pagigin myembro kan Senado nakakaag sa Ika-3ng Seksyon, Artikulo VI kan Konstitusyon 1987 siring kan minasunod:
- Daing siisay man an magigin Senador kun sya bakong namamanwaan na natural na namundag kan Filipinas, asin sa aldaw kan eleksyon, dai mababâ an edad nin 35 taon, nakakabasa asin nakakasurat, sarong rehistradong botante, asin residente kan Filipinas nin dai mababâ sa duwang taon bàgo an aldaw kan eleksyon.
- An edad sa aldaw kan eleksyon yaon sa 35 taon, asin bakô sa aldaw kan proklamasyon kan nanggarana.
- An residensya iyo idtong iniirokan kun sain siya minapulìpulì.
- An mga nakasaysay sa Konstitusyon 1987 eksklusibo sosog sa prinsipyong Latin na expressio unius est exclusio alterius na nangangahulogan na an Kongreso kan Filipinas dai na makakadugang nin dagdag na mga kwalipikasyon alagad idto sanang yaon sa Konstitusyon.


text: Iton sibuyas (tikang han Kinatsila nga cebolla, kun damo cebollas; ngaran siyentipiko: Allium cepa) in puydi tumudlok ha tanum o karaonon, ini an naturuk ha ilarum han tuna tag uska bug-os, an dahon nagawas, ini wara lisu para mapadamu bisan la han uska bungto. Ini in guin aadman pa kun pudi mapadamu u bisan mahimu an uska sibuyas nga duha nga ihap. An Allium cepa[1] in uska species han Liliopsida nga ginhulagway ni Carl von Linné. An Allium cepa in nahilalakip ha genus nga Allium, ngan familia nga Amaryllidaceae.[2][3] Waray hini subspecies nga nakalista.[2]


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Roma 6:1-23
6 Salit ano an aton masisiring? Magpapadayon ba kita ha pakasala basi magdugang an diri-matupngan nga pagkabuotan?2 Diri! Tungod kay namatay na kita ha makasasala nga pagkinabuhi, kay ano nga magpapadayon pa kita ha pagbuhat hin mga sala?3 O diri ba kamo maaram nga kita ngatanan nga ginbawtismohan basi magin kahiusa ni Kristo Jesus, ginbawtismohan basi magin kaangbit han iya kamatayon?4 Kon sugad, iginlubong kita upod han Kristo pinaagi han aton bawtismo basi magin kaangbit han iya kamatayon. Sugad la nga ginbanhaw hiya pinaagi han mahimayaon nga gahum han Amay, sadang liwat kita maglakat uyon ha bag-o nga pagkinabuhi.5 Kay kon mamatay kita pariho ha iya, sigurado nga mababanhaw liwat kita pariho ha iya, ngan hini nga mga paagi magigin kahiusa kita niya,6 kay maaram kita nga an aton daan nga personalidad iginraysang upod niya, basi mawaray gahum an aton makasasala nga lawas, ngan basi diri na kita magin uripon han sala.7 Kay hiya nga namatay gin-abswelto na ha iya sala.8 Kon namatay na kita upod han Kristo, natoo kita nga mabubuhi liwat kita upod niya.9 Kay maaram kita nga yana nga ginbanhaw na an Kristo, diri na hiya mamamatay. An kamatayon, nga sugad hin agaron, waray na gahum ha iya.10 Kay makausa la hiya namatay basi wad-on an sala, pero buhi hiya basi mabuhat niya an kaburut-on han Dios.11 Sugad man kamo, tagda an iyo kalugaringon nga patay ha makasasala nga pagkinabuhi pero buhi para ha Dios pinaagi kan Kristo Jesus.12 Salit ayaw na niyo pasagdi nga an sala padayon nga maghadi ha iyo mortal nga lawas nga tungod hito ginsusugot niyo an mga hingyap hito.13 Ngan ayaw liwat niyo itubyan ha sala an mga bahin han iyo lawas sugad nga mga armas han pagkadiri-matadong, lugod itubyan ha Dios an iyo kalugaringon sugad hin patay nga nabuhi, ngan itubyan ha Dios an iyo mga bahin sugad nga mga armas han katadongan.14 Kinahanglan diri magin agaron niyo an sala kay diri kamo sakop han balaud kondi sakop han diri-matupngan nga pagkabuotan.15 Kon sugad, ano an aton masisiring? Magbubuhat ba kita hin sala kay diri kita sakop han balaud kondi sakop han diri-matupngan nga pagkabuotan? Diri!16 Diri ba kamo maaram nga kon iyo igintutubyan ha bisan hin-o an iyo kalugaringon sugad nga masinugtanon nga uripon, uripon kamo han iyo ginsusugot, mga uripon man han sala nga nagriresulta hin kamatayon, o mga uripon han pagkamasinugtanon nga nagriresulta hin pagkamatadong?17 Pero nagpapasalamat ako ha Dios kay hadto mga uripon kamo han sala, kondi yana kinasingkasing nga nagin masinugtanon na kamo tungod hito nga katutdoan nga igintapod ha iyo.18 Oo, tungod kay gintalwas na kamo tikang ha pagkauripon ha sala, nagin mga uripon kamo han katadongan.19 Tungod han kaluyahan han iyo lawas, nagyayakan ako ha paagi nga nasasabtan han tawo. Kay sugad la nga igintubyan niyo an mga bahin han iyo lawas sugad nga mga uripon han kahugaw ngan han pagtalapas nga nagriresulta hin pagtalapas, sugad man yana itubyan niyo an mga bahin han iyo lawas sugad nga mga uripon han katadongan nga nagriresulta ha pagkabaraan.20 Kay han mga uripon pa kamo han sala, diri niyo agaron an katadongan.21 Kon sugad, ano nga klase hin bunga an iyo gin-aani hadto? Mga butang nga iginkakaawod niyo yana. Kay an kataposan hito nga mga butang amo an kamatayon.22 Pero yana, tungod kay gintalwas na kamo tikang ha sala ngan nagin mga uripon na han Dios, gin-aani na niyo an iyo bunga han pagkabaraan, ngan an resulta hito, kinabuhi nga waray kataposan.23 Kay an bayad han sala amo an kamatayon, pero an regalo nga iginhahatag han Dios amo an kinabuhi nga waray kataposan pinaagi kan Kristo Jesus nga aton Ginoo.


text:
PAGPAMATA!
Num. 3 2017 | An Biblia Gud ba Tikang ha Dios?
AN BARANTAYAN
Num. 3 2017 | Upat nga Mangangabayo—An Epekto ha Imo han Ira Paghaguros
Mga Saksi ni Jehova—Hin-o Kami?
Iba-iba an amon gintikangan ngan yinaknan, pero nagkakaurosa kami ha amon mga tumong. Labaw ha ngatanan, karuyag namon pasidunggan hi Jehova, an Dios ha Biblia ngan an Maglalarang han ngatanan nga butang. Nangangalimbasog kami nga subaron hi Kristo Jesus ngan nalilipay tawagon nga mga Kristiano. Regular kami nga nabulig ha mga tawo nga mahibaro ha Biblia ngan ha Ginhadian han Dios. Tungod kay nagtitestigo o nakikiistorya kami mahitungod kan Jehova ngan ha iya Ginhadian, kilala kami sugad nga mga Saksi ni Jehova.
Kitaa an amon Website. Basaha an Biblia online. Mahibaro pa mahitungod ha amon ngan ha amon gintotoohan.


text:
Manga Saksiˈ hi Jehova—Hisiyu Kami?
Kami dayn ha gatusan bangsa amun awn mataud bahasa parahal in kami nahambuuk ha pikilan. In maksud, mabayaˈ namu lagguun hi Jehova, in Tuhan ha Kitab iban in Nagpanjari sin katān kapanyapan. Hinangun namu in pinakamarayaw ha supaya singuran hi Īsa Almasi iban makuyag kami tawagun manga Almasihin. In kami daran dumihil waktu tabangun in manga tau makaingat sin Kitab iban sin Pamarinta sin Tuhan. Pasalan sumaksiˈ kami atawa mamissara pasal hi Jehova iban sin Pamarinta niya, kakilāhan kami Manga Saksiˈ hi Jehova.
Kitaa in website namu. Bassaha in Kitab Suchi online. Ingata kami iban in pamarachaya namu.


text:
LEKSYON 26
Paonan-o Namon Ginmimintinar an Kingdom Hall?
An mga Kingdom Hall han mga Saksi ni Jehova nagdadara han baraan nga ngaran han Dios. Salit para ha amon, an pagtipig hito nga limpyo, presentable, ngan aada ha maopay nga kahimtang usa nga pribilehiyo ngan importante nga bahin han sagrado nga pagsingba. An ngatanan mahimo makigbahin hito.
Nagbuboluntaryo ha paglimpyo katapos han katirok. Katapos han kada katirok, an mga kabugtoan malipayon nga nagbuboluntaryo ha paglimpyo han Kingdom Hall. Makausa ha kada semana, ginlilimpyohan ito hin mas maopay. Usa nga tigurang o ministeryal nga surugoon an nangunguna hito. Kasagaran nga may ginsusunod hiya nga checklist han mga buruhaton. Depende ha panginahanglan, an iba nagsisiphid, nagma-mop o naglalampaso, nagtatrapo, nag-aayos han mga lingkoran, nagdi-disinfect han mga kasilyas, naglilimpyo han mga bintana ngan espiho, naglalabog han basura, o naglilimpyo han palibot han Kingdom Hall. Nagkakaada liwat kami general cleaning hin diri maminos usa ka beses kada tuig. Hini nga mga buruhaton, igin-uupod namon an amon mga anak. Hito nga paagi, natututdoan namon hira nga pabilhan an amon lugar han pagsingba.—Eklesiastes 5:1.
Nabulig ha mga kinahanglan mintinaron. Kada tuig, detalyado nga gin-iinspeksyon an sulod ngan gawas han Kingdom Hall basi matipigan ito ha maopay nga kahimtang, regular nga mamintinar, ngan malikyan an diri kinahanglanon nga gastos. (2 Kronikas 24:13; 34:10) Tungod kay ginagamit ha pagsingba ha Dios, takos ito tipigan nga limpyo ngan namimintinar. Pinaagi ha pakigbahin hini nga buruhaton, amon iginpapakita nga duok gud ha amon kasingkasing hi Jehova ngan an amon lugar han pagsingba. (Salmo 122:1) Naghahatag liwat ini hin maopay nga impresyon ha komunidad.—2 Korinto 6:3.
Kay ano nga ginmimintinar namon an amon lugar han pagsingba?
Ano nga mga kahikayan an amon ginhihimo ha pagtipig han Kingdom Hall nga limpyo?
Mahibaro hin Dugang
MGA KATIROK
Ano an Ginbubuhat ha mga Katirok han mga Saksi ni Jehova?
Hibaroi kon paonan-o kami nagsisingba.


text:
Lech Wałęsa
Hi Lech Wałęsa (giharanii nga kaluwas ha Winaray: lekh va-WEN-sa}; natawo han Septyembre 29 1943, Popowo, Poland) usa nga Polako nga politiko, usa nga anay trade union ngan katungod hin katawhan nga aktibista, ngan anay nga elektrisyan. Nagbulig hiya pagtukod han Solidaridad (Solidarność), an syahan nga independiente nga trade union ha Sovietika nga bloc, nagdaog han Premio Nobel ha Kamurayaw han 1983, ngan nagsirbe nga Presidente han Polonya tikang han 1990 tubtub 1995 (ngan ginsundan ni Aleksander Kwaśniewski).


text:
ISTORYA HAN KINABUHI
An Pagin Ngula Diri Ulang ha Pagtutdo ha Iba
Nabawtismohan ako han 1941 han 12 anyos ako. Pero han 1946 ko la bug-os nga nasabtan an mga kamatuoran ha Biblia. Paonan-o ini nahitabo? Susumatan ko kamo.
HAN dekada han 1910, binalhin an akon mga kag-anak tikang ha Tbilisi, Georgia ngadto ha Canada. Inukoy kami ha gutiay nga balay ha usa nga uma hirani ha Pelly, Saskatchewan. Igin-anak ako han 1928; ako an putó ha unom nga magburugto. Tulo pa la ako ka bulan ha tiyan ni Nanay han namatay hi Tatay, ngan minasus-an pa ako han namatay hi Nanay. Waray pag-iha, namatay liwat an amon suhag ha edad nga 17. Salit gin-ampon kami han amon batâ nga hi Nick.
Usa ka adlaw han gutiay pa ako, nakit-an ako han akon mga kapamilya nga ginbubutong an ikog han lalakí nga kabayo. Nahadlok hira nga bangin sikaran ako hito, salit nan-gugliat hira nga bul-iwan ko ito
Usa nga sangkay han amon pamilya an nagsiring nga paeskwelahon ako kaupod han iba nga ngula nga kabataan, salit iginpaenrol ako han akon batâ ha eskwelahan han mga ngula ha Saskatoon, Saskatchewan. Hirayo ito tikang ha amon balay salit nahibulag ako ha akon pamilya, ngan nahadlok gud ako kay singko anyos pa la ako. Nakakauli la ako kon piyesta opisyal ngan bakasyon ha eskwelahan. Ha urhi, nahibaro ako han sign language, ngan nalipay ako pakig-uyag ha iba nga kabataan.
NAHIBARO AKO HAN KAMATUORAN
Han 1939, an amon ikaduha nga magurang nga babaye nga hi Marion nakaasawa kan Bill Danylchuck, ngan ginkuha nira ako pati an akon usa pa nga ate nga hi Frances. Hira an siyahan han amon kapamilya nga nag-aram ha Biblia kaupod han mga Saksi ni Jehova. Kon bakasyon ha eskwelahan, nangangalimbasog gud hira nga maisumat ha akon an ira mga hinbabaroan ha Biblia. Ha pagkamatuod, diri masayon an pakigkomunikar ha ira kay diri hira maaram han sign language. Pero nakita nira nga interesado gud ako mahibaro han espirituwal nga mga butang. Nasabtan ko nga may koneksyon an ira mga ginbubuhat ha igintututdo han Biblia, salit naupod ako ha ira ha pagsangyaw. Waray pag-iha, karuyag ko na magpabawtismo. Han Septyembre 5, 1941, ginbawtismohan ako ni Kuya Bill ha usa nga dram nga may tubig tikang ha atabay. Mahagkot hinduro an tubig!
Han 1946, han bakasyon namon ha eskwelahan, inuli ako ha amon. Inatender kami hin kombensyon ha Cleveland, Ohio, E.U.A. Han siyahan nga adlaw, nagsurosaliwan an akon duha nga ate ha pagsurat hin mga nota para masundan ko an programa. Pero han ikaduha ka adlaw, nalipay gud ako han may nakita ako nga nag-iinterpret gamit an sign language para ha grupo hin mga ngula. Dida ko la bug-os nga napahimulosan an programa ngan mas nasabtan an mga kamatuoran ha Biblia!
PAGTUTDO HAN KAMATUORAN
Hito nga panahon, katatapos pa la han Girra ha Kalibotan II ngan nagtitikakusog an nasyonalismo. Pagbalik ko ha eskwelahan tikang ha kombensyon, determinado ako nga magin matinumanon kan Jehova. Salit diri na ako nasaludo ha bandera, nagkakanta ha kanta han nasud, ngan nakikigbahin ha kalibotanon nga mga selebrasyon. Diri na liwat ako naatender ha mga misa, bisan kon igin-oobligar ito ha mga estudyante. Waray malipay ha akon an mga empleyado han eskwelahan, salit ginhinadlok ngan ginbinuwaan nira ako basi magbag-o an akon hunahuna. Nahipausa gud hini an akon mga kaeskwela, pero naghatag ito ha akon hin higayon nga masangyawan hira. Ha urhi, ginkarawat han akon mga kaeskwela nga hira Larry Androsoff, Norman Dittrick, ngan Emil Schneider an kamatuoran ngan maunungon nga nag-aalagad kan Jehova tubtob yana.
Kon napakadto ako ha iba nga syudad, nangangalimbasog gud ako nga masangyawan an mga ngula. Pananglitan, han kinadto ako ha usa nga lugar ha Montreal diin nagkakatirok an mga ngula, nasangyawan ko an batan-on nga hi Eddie Tager, nga membro hin gang. Tubtob han iya kamatay han naglabay nga tuig, nagin membro hiya han sign language nga kongregasyon ha Laval, Quebec. Nasangyawan ko liwat an batan-on nga hi Juan Ardanez, nga pariho ha mga taga-Berea hadto, disidido gud hiya mahibaro kon tinuod ba an mga mensahe han Biblia. (Buh. 17:10, 11) Nagin magsiringba liwat hiya ni Jehova ngan matinumanon nga nag-alagad sugad nga tigurang ha Ottawa, Ontario, tubtob han iya kamatay.
Han 1950, binalhin ako ha Vancouver. Bisan kon nalilipay ako pagsangyaw ha mga ngula, diri ko gud hingangalimtan an akon eksperyensya han ginsangyawan ko ha kalsada hi Chris Spicer, usa nga diri ngula nga babaye. Nagin subskrayber hiya han aton magasin, ngan karuyag niya nga makaistorya ko an iya bana nga hi Gary. Salit binisita ako ha ira balay, ngan nagkaada kami maiha nga paghisgot pinaagi ha pagsurat hin mga nota. Katapos hito, waray na kami magkaistorya utro. Paglabay hin pipira ka tuig, nasurprisa ako han nakit-an nira ako ha usa nga kombensyon ha Toronto, Ontario. Hito mismo nga adlaw, kandidato hi Gary para ha bawtismo. Ini nga eksperyensya nagpahinumdom ha akon nga importante gud an padayon nga pagsangyaw kay diri kita maaram kon diin ngan san-o matubo an kamatuoran ha kasingkasing han aton mga nasasangyawan.
Ha urhi, bumalik ako ha Saskatoon. Didto, may nakilala ako nga usa nga nanay. Ginhangyo niya ako nga dumarahan hin pag-aram ha Biblia an iya karuha nga anak nga hira Jean ngan Joan Rothenberger, nga mga estudyante ha eskwelahan han mga ngula nga akon gin-eskwelahan hadto. Waray pag-iha, iginsasangyaw na nira ha ira mga kaklase an ira mga hinbabaroan. Ha urhi, lima han ira mga kaklase an nagin mga Saksi ni Jehova. Usa ha ira hi Eunice Colin. Siyahan kami nga nagkakilala ni Eunice han ultimo ko nga tuig hito nga eskwelahan. Gintagan niya ako hin dulse ngan nagsiring kon puydi ba kami magin magsangkay. Ha urhi, nagin importante gud hiya nga bahin han akon kinabuhi
Han hinbaroan han nanay ni Eunice nga nag-aaram hiya ha Biblia, ginhangyo han iya nanay an prinsipal han eskwelahan nga kombinsihon hiya nga umundang. Ginkumpiskar pa ngani han prinsipal an iya mga literatura nga gin-aadman. Pero determinado hiya nga magpabilin nga maunungon kan Jehova. Han karuyag na ni Eunice magpabawtismo, ginsidngan hiya han iya mga kag-anak, “Kon magin Saksi ka ni Jehova, layas dinhi ha balay!” Han 17 anyos hi Eunice, binaya hiya ha ira balay ngan mahigugmaon nga gin-ataman han usa nga Saksi nga pamilya ha ira lugar. Padayon hiya nga nag-aram ha Biblia, ngan ha urhi nabawtismohan. Han nagpakasal kami han 1960, waray tumambong an iya mga kag-anak ha amon kasal. Pero paglabay hin mga katuigan, nahibaro hira pagrespeto ha amon tungod han amon mga gintotoohan ngan paagi han pagpadaku han amon mga anak.
GINMANGNOAN AKO NI JEHOVA
Sugad nga ngula nga mga kag-anak, diri gud masayon an pag-ataman hin pito nga anak nga lalaki nga diri ngula. Bisan pa hito, ginsiguro namon nga mahibaro hira han sign language basi makagkomunikar kami ha ira ngan matutdoan hira han kamatuoran. Daku liwat an naibulig han kabugtoan ha kongregasyon. Pananglitan, ginpahibaro kami han usa nga kag-anak pinaagi hin surat nga an amon usa nga anak nagbubuyayaw ha Kingdom Hall. Salit nasaway dayon namon an amon anak. Upat han amon mga anak, hira James, Jerry, Nicholas, ngan Steven, matinumanon nga nag-aalagad kan Jehova kaupod han ira tagsa nga asawa ngan pamilya. Hira nga upat mga tigurang ha kongregasyon. Dugang pa, hi Nicholas ngan an iya asawa nga hi Deborah, nabulig ha paghubad han sign language ha sanga nga opisina han Britanya samtang hi Steven ngan an iya asawa nga hi Shannan, membro han grupo nga naghuhubad han sign language ha sanga nga opisina han Estados Unidos.
An akon mga anak nga hira James, Jerry, ngan Steven kaupod an ira tagsa nga asawa; nasuporta hira ha iba-iba nga paagi han pagsangyaw ha sign language
Usa ka bulan antes han ika-40 nga anibersaryo han amon kasal ni Eunice, namatay hiya tungod han kanser. Hiton makuri nga kahimtang, nagpabilin hiya nga positibo. An iya pagtoo ha pagkabanhaw nagparig-on gud ha iya. Ginpapamulat ko gud an adlaw nga makikita ko hiya utro.
Han Pebrero 2012, natumba ako ngan nabarian hin tul-an, salit nasantop ko nga kinahanglan ko na hin bulig. Tungod hito, linungon ako ha akon usa nga anak ngan han iya asawa. Nag-aalagad na kami yana ha kongregasyon han sign language ha Calgary, ngan nagpapadayon ako ha akon pribilehiyo sugad nga tigurang. Ini an siyahan nga higayon nga nag-alagad ako ha sign language nga kongregasyon. Hunahunaa la ito! Tikang han 1946, nag-alagad ako ha Ingles nga kongregasyon. Paonan-o ko natipigan an marig-on nga espirituwalidad? Gintutuman gud ni Jehova an iya saad nga mamangnoan niya an mga ilo. (Sal. 10:14) Mapasalamaton gud ako ha ngatanan nga pangalimbasog han tagsa nga kabugtoan nga andam magsurat hin nota, mag-aram hin sign language, ngan mag-interpret para ha akon.
Ha pagkamatuod, usahay nasusubo ako hadto ngan karuyag ko na umundang kay diri ko nasasabtan kon ano an gin-iistoryahan o baga hin ginbabalewaray an panginahanglan han mga ngula. Pero hito nga mga takna, ginpapamalandong ko an ginsiring ni Pedro kan Jesus: “Ginoo, hin-o pa man an amon kakadtoan? Ikaw an may mga pulong han kinabuhi nga waray kataposan.” (Juan 6:66-68) Pariho ha iba nga ngula nga kabugtoan ha akon panahon, nahibaro ako nga magpailob. Nahibaro ako nga maghulat kan Jehova ngan ha iya organisasyon, ngan nagresulta ito hin damu nga bendisyon! Yana, nagpapahimulos gud ako hin hura nga espirituwal nga pagkaon ha akon kalugaringon nga linggwahe ngan ha pakig-upod ha kabugtoan ha mga katirok ngan kombensyon ha American Sign Language (ASL). Oo, nagkaada ako malipayon ngan mapulsanon nga kinabuhi ha pag-alagad kan Jehova, an aton Gihitaasi nga Dios.


text:
AN BARANTAYAN (ARADMAN NGA EDISYON) February 2016
Ini nga gowa nagsusulod han mga aradman nga artikulo para ha Abril 4 tubtob Mayo 1, 2016.
ISTORYA HAN KINABUHI
Ginbuligan Ako ni Jehova nga Maglampos ha Pag-alagad ha Iya
Hi Corwin Robison matinumanon nga nag-alagad ha Dios ha sulod hin 73 ka tuig, upod na an sobra unom ka dekada ha United States Bethel.
Gintawag Hiya ni Jehova nga “Akon Sangkay”
Karuyag mo ba magin sangkay ni Jehova? Mahibaro tikang ha ehemplo ni Abraham.
Subara an Duok nga Kasangkayan ni Jehova
Paonan-o hira Ruth, Hesekia, ngan Maria nagkaada marig-on nga pakigsangkay ha Dios?
Padayon nga Magin Malipayon ha Pag-alagad kan Jehova
An pagpamalandong ha tulo nga importante nga prinsipyo mabulig ha imo nga matipigan an imo kalipay.
Pamatud-i nga Maunungon Ka kan Jehova
An ehemplo ni Jonatan nabulig ha aton nga magmaunungon kan Jehova ha upat nga magkuri nga kahimtang.
Mahibaro Tikang ha Maunungon nga mga Surugoon ni Jehova
Paonan-o iginpakita nira David, Jonatan, Natan, ngan Husay nga maunungon hira siyahan kan Jehova?
TIKANG HA ATON DAAN NGA MGA KOLEKSYON
An Sound Car nga Kilala han Minilyon
Tikang han 1936 tubtob 1941, an “Watch Tower sound car” nakabulig ha pipira nga Saksi nga maisangyaw an mensahe han Ginhadian ha minilyon ha Brazil.


text:
Negeri Sembilan
An Negeri Sembilan (puyde liwat Negri Sembilan, ha Jawi: نڬري سمبيلن), nga nangangahulogan nga "negeri hin siyam" o "estado hin siyam" ha Bahasa Melayu, usa han mga napulo kag tulo (13) nga mga negeri o estado han Federasyon han Malaysia. Nahamutang ini ha katundan nga labnasan han Peninsular nga Malaysia, ha salatan han Kuala Lumpur ngan ginsasapitan ini ha amihanan han Selangor, ha sidlangan han Pahang ngan ha salatan han Melaka ngan Johor.
An ngaran tikang daw han siyam nga mga distrito o nagari (nga yana tinatawag nga luak) nga gin-ukyan han Minangkabau, usa nga etniko nga grupo tikang ha Katundan nga Sumatra (ha yana nga Indonesya). An mga kanan-Minangkabau nakikita pa yana ha tradisyonal nga arkitektura ngan han yinaknan nga ginagamit dida.
Nag-iiba ini han mga sultan nga hereditaryo han iba nga mga may hadi mga estado han Malay. An naghahadi han Negeri Sembilan tinatawag nga Yang di-Pertuan Besar imbes nga Sultan. An pagpili o pag-elehir han Namumuno nahihinabo pinaagi han pagpili ha iya han konseho hin mga Undang nga nangungulo han upat nga mga gidako-i nga distrito han Sungai Ujong, Jelebu, Johol, ngan Rembau, nga amo an rason nga ini usa han mga elehido nga mga monarkiya.
An kapital han Negeri Sembilan amo an Seremban. An kapital-nga-hadi-anon amo an Seri Menanti ha distrito han Kuala Pilah. Iba nga mga importante nga bungto amo an Port Dickson ngan Nilai.
An Arabo nga pahidungog para han estado amo an Darul Khusus ("an Ispisyal nga Puy-anan").


text:
Leksyon 4
Hin-o hi Jesu-Kristo?
1. Paonan-o nagtikang an kinabuhi ni Jesus?
Diri pariho ha aton, hi Jesus nabuhi ha langit sugad nga espiritu antes hiya matawo dinhi ha tuna. (Juan 8:23) Hiya an siyahan nga ginlarang han Dios, ngan binulig hiya ha paglarang ha ngatanan nga iba pa nga butang. Hiya la an direkta nga ginlarang ni Jehova, salit angayan la nga tawagon hiya nga “bugtong” nga Anak han Dios. (Juan 1:14) Hiya an Tagapagyakan han Dios, salit gintawag liwat hiya nga “an Pulong.”
2. Kay ano nga kinanhi hi Jesus ha tuna?
Ginsugo han Dios hi Jesus nganhi ha tuna pinaagi ha pagbalhin han iya kinabuhi tikang ha langit ngadto ha tagoangkan han birhen nga Judio nga hi Maria. Salit hi Jesus waray tawhanon nga amay. (Lukas 1:30-35) Hi Jesus kinanhi ha tuna basi (1) itutdo an kamatuoran mahitungod ha Dios, (2) ipakita kon paonan-o bubuhaton an kaburut-on han Dios bisan pa ha magkuri nga sitwasyon, ngan (3) ihatag an iya hingpit nga kinabuhi sugad nga “lukat.”
3. Kay ano nga kinahanglan naton an lukat?
An lukat amo an kantidad nga iginbabayad basi matalwas an usa tikang ha kamatayon. (Eksodo 21:29, 30) An kamatayon ngan an kalagas diri bahin han orihinal nga katuyoan han Dios para ha katawohan. Paonan-o kita nahibaro hito? An Dios nagsiring ha siyahan nga tawo nga hi Adan nga kon makabuhat hiya han gintatawag han Biblia nga “sala,” mamamatay hiya. Salit kon waray makasala hi Adan, waray unta hiya mamatay. (Genesis 2:16, 17; 5:5) Sumala ha Biblia, an kamatayon “sinulod” ha kalibotan pinaagi kan Adan. Salit, naipasa ni Adan ha iya tulin an sala ngan an sirot nga kamatayon. Tungod hito, kinahanglan naton an lukat basi matalwas kita ha sirot nga kamatayon nga aton napanunod kan Adan.
Hin-o an makakalukat ha aton tikang ha kamatayon? Kon namamatay kita, an aton la mga sala an aton nababaydan. An diri hingpit nga tawo diri gud makakabayad han sala han iba.
4. Kay ano nga namatay hi Jesus?
Hi Jesus hingpit diri pariho ha aton. Salit diri niya kinahanglan mamatay para mabaydan an iya sala kay waray hiya makasala. Lugod, namatay hiya para ha sala han iba. Iginpakita han Dios an iya daku hinduro nga gugma ha katawohan pinaagi ha pagsugo ha iya Anak basi mamatay para ha aton. Iginpakita liwat ni Jesus an iya gugma ha aton pinaagi ha pagsunod ha iya Amay ngan paghatag han iya kinabuhi para ha aton mga sala.
5. Ano an ginbubuhat yana ni Jesus?
Han nakanhi hi Jesus ha tuna, nagtambal hiya hin magsakit, nagbanhaw hin mga patay, ngan ginbuligan an nag-aantos nga mga tawo. Hito nga paagi, iginpakita niya an iya bubuhaton ha tidaraon para ha ngatanan nga masinugtanon nga katawohan. (Mateo 15:30, 31; Juan 5:28) Kamatay ni Jesus, ginbanhaw hiya han Dios sugad nga espiritu. (1 Pedro 3:18) Katapos, naghulat hiya ha too ni Jehova tubtob han ighatag ha iya an gahum ha pagmando sugad nga Hadi ha bug-os nga tuna. (Hebreo 10:12, 13) Yana naghahadi na hiya ha langit, ngan iginsasangyaw han iya mga sumurunod ito nga maopay nga sumat ha bug-os nga kalibotan.
Diri mag-iiha, gagamiton ni Jesus an iya gahum sugad nga Hadi basi wad-on an ngatanan nga pag-antos ngan an mga hinungdan hito. An ngatanan nga natoo kan Jesus ngan nasunod ha iya mabubuhi ha paraiso nga tuna.
Mahibaro hin Dugang
Ano Gud ba an Igintututdo han Biblia?
An Lukat
—Pinakabirilhon nga Regalo han Dios
Ano an lukat? Paonan-o ka magpapahimulos tikang hito?